Azərbaycan və Ukrayna prezidentləri telefon söhbəti edib\n4 Noyabr 2005 16:52 (UTC+04:00)\nNoyabrın 4-də Ukrayna prezidenti Viktor Yuşenko öz azərbaycanlı həmkarı İlham Əliyevə zəng edib. Trend Azərbaycan prezidentinin mətbuat xidmətinin məlumatına istinadən bildirir ki, dövlət başçıları Azərbaycan ilə Ukrayna arasında müxtəlif sahələrdə münasibətlərin inkişafını vurğulayıb.\nUkrayna prezidenti Azərbaycanda qarşıdakı parlament seçkilərinə hazırlıq və ölkədə son dövrlərdə baş verən proseslərlə maraqlanıb. İ.Əliyev parlament seçkilərinə hazırlıq barədə məlumat verib, ölkədəki ümumi vəziyyətin normal inkişafını qeyd edib.\nAzərbaycanda son dövrlərdə baş verən proseslərə toxunan dövlət başçısı qeyd edib ki, "117 milyon ABŞ dollarından çox dövlət vəsaitini taladığına görə ittiham olunmuş, barəsində beynəlxalq axtarış elan edilmiş beynəlxalq mafiyanın nümayəndələrindən biri olan və ölkəmizdə oğru kimi tanınan Rəsul Quliyevin Ukraynada saxlanıldıqdan sonra azadlığa buraxılması Azərbaycan ictimaiyyətində təəccüb və təəssüf hissləri doğurub". İ.Əliyev vurğulayıb ki, bu cür hallar ölkələrimiz arasında ikitərəfli əlaqələrin, beynəlxalq təşkilatlar, o cümlədən GUAM çərçivəsində əməkdaşlığın möhkəmləndirilməsi işinə xidmət edə bilməz.\nDövlət başçıları ölkələrimizin xarici işlər nazirliklərinə Azərbaycan və Ukrayna prezidentlərinin görüşünün keçirilməsinə hazırlıq işlərinə başlaması ilə bağlı tapşırıq verilməsi barədə razılığa gəlib.


Xalq artisti od püskürdü: “Sən kimsən, namusdan-qeyrətdən danışırsan?” – Yenicag.Az\nAna Səhifə Maqazin Xalq artisti od püskürdü: “Sən kimsən, namusdan-qeyrətdən danışırsan?”\nYeni Çağ Media Qrupu – İyun 05, 2018 - 09:00\nXalq artisti, tanınmış aktyor Yasin Qarayev qəzəblənib.\nYenicag.az-a açıqlama verən aktyor “sənətkaram” deyib, özünü tərifləyənlərin ünvanına kəskin fikirlər səsləndirib:\n“Televizora baxmağıma peşman oluram, insan özünü nə qədər yersiz tərifləyər, boş-boş danışar, ona – buna fəlsəfə dərsi keçər? Mən efirdə “sənətkaram” deyib özünü tərifləyənləri görəndə şoka düşürəm. Özünü o qədər öyür, “vətənpərvərəm” deyir, tanımayan olsa, deyərsən bu, görən hansı qəhrəmanlıqları edib. Yaxud da efirə çıxıb, abır-həyadan, namus-ismətdən danışıb, camaata əxlaq dərsi keçirlər. Heç özündən xəbəri yoxdur e. Adama sual verərlər ki, ə, sən kimsən namus-qeyrətdən danışırsan, millətə əxlaq dərsi keçirsən? Vətən darda olanda, ailən-uşağınla xarici ölkələrdə kef edirdin, indi vətənpərvərlik damarın tutub. Bəsdirin də, adam sizi görəndə yerinizə utanıb, xəcalət çəkir. Bu qədər də insan özünü yalandan tərifləyərmi? Mən özüm efirə çıxanda söz deməyə, danışmağa utanıram, dilim-dodağım təpiyir. Fikirləşirəm ki, böyük sənətkarların yanında birdən nəsə deyərəm, yerinə düşməz. Aparıcılar da elə düşünür ki, yəqin Yasin Qarayevin danışmağa sözü yoxdur. Sözüm var e, amma yerimi bilən adamam”.\n“Baxırsan aparıcılar qonaqlarla necə rəftar etməyi bilmir. Sırtıqlıqla sərbəstliyi dəyişik salıblar. Onlara elə gəlir ki, sırtıqlıq etmək, elə sərbəstik deməkdir. Başa düşmürlər ki, sənətkarla özünü sənətkar adlandıran arasında yerlə göy qədər fəqr var”.


"400 mindən çox vətəndaşın əməkhaqqısı yüksələcək"\n9 Fevral 13:02\nMinimum əməkhaqqının artırılması ilə bağlı dövlət büdcəsinə illik 400 milyon manat, 2019-cu ilin on ayı üzrə isə 335 milyon manatadək əlavə vəsait yönəldiləcək.\nDövlət başçısının Sərəncamına əsasən minimum əməkhaqqının məbləği 2019-cu il martın 1-dən 50 manat artırılır. Bu, bir daha onu təsdiqləyir ki, minimum əməkhaqqının hər il artırılması, ölkəmizdə həyata keçirilən ardıcıl islahatlardandır və bu, artıq ənənə şəklini alıb. Sosial təminat və sosial müdafiə ölkənin əsas maliyyə sənədi olan dövlət büdcəsində hər il prioritet təşkil edir.\n2019-cu il martın 1-dən minimum aylıq əməkhaqqı 38,4 faiz, yəni 50 manat artırılaraq 130 manatdan 180 manata çatdırılır. Bununla da ölkəmizdə minimum əməkhaqqı yaşayış minimumuna çatdırılır. Minimum əməkhaqqının artımı birbaşa olaraq 600 minə yaxın insanı əhatə edəcək, o cümlədən 450 min nəfər dövlət sektorunda işləyənin əməkhaqqına 30 faiz, 150 min nəfər özəl sektorda işləyənin əməkhaqqına 25 faiz artım olacaq.\nEyni zamanda, minimum əməkhaqqının artımı əmək münasibətlərinin leqallaşdırılması istiqamətində sağlamlaşdırıcı təsir göstərəcək. Minimum əməkhaqqının artırılması ilə bağlı dövlət büdcəsinə illik 400 milyon manat, 2019-cu ilin on ayı üzrə isə 335 milyon manatadək əlavə vəsait yönəldiləcək.\nƏmək və əhalinin sosial müdafiəsi naziri Sahil Babayev məsələyə münasibətini bildirərək deyib ki, Sərəncamın multiplikativ effekti var: “Minimum əməkhaqqı 180 manata qaldırılanda bütün digər əməkhaqları da pillələr üzrə artırılır və son nəticədə demək olar ki, bütün dövlət sektorlarında işləyənlərə bu və ya digər hallarda təsir göstərəcək. Sərəncamın digər bir əhəmiyyəti isə əməkhaqlarının leqallaşması ilə əlaqədar mühüm bir addım olmasıdır. Belə ki, bir çox hallarda 180 manatdan aşağı əməkhaqqı göstərilərək bəzi hallarda əməkhaqqı rəsmi olaraq tam şəkildə ödənilmirdi. Yeni Sərəncamın nəticəsi olaraq artıq qanunvericiliyin tələbi olacaq ki, 180 manatdan aşağı əməkhaqqı göstərilməsin və bu, əməkhaqlarının leqallaşması baxımından mühüm əhəmiyyət kəsb edəcəkdir. Sərəncamın digər bir müsbət cəhəti qadınlarla kişilərin əməkhaqları arasında olan fərqin azaldılmasına xidmət edəcək. Çünki Sərəncamın əsas əhatə dairəsi məhz vahid tarif cədvəli üzrə işləyənlərdir ki, onların da böyük əksəriyyətini qadınlar təşkil edir. Ona görə də vahid cədvəl üzrə tarif vəzifə maaşları artdığına görə qadınların əməkhaqqında artım olacaq”.\nNazirlər Kabinetinə dövlət büdcəsindən maliyyələşdirilən sahələrdə çalışan işçilərin aylıq tarif vəzifə maaşlarının məbləğinin bir ay müddətində həmin Sərəncama uyğunlaşdırılması tapşırılır.\nMilli Məclisin üzvü Musa Quliyev Sərəncamın əhalinin sosial müdafiəsinin gücləndirilməsi sahəsində çox böyük əhəmiyyət daşıdığını söyləyib: “Sərəncamın qüvvəyə minməsi ilə ölkəmizdə 400 mindən çox vətəndaşın əməkhaqqısı yüksələcək. Eyni zamanda, Prezidentin Sərəncamının növbəti bir bəndi ilə özəl sektorda çalışanların da əməkhaqlarının buna uyğunlaşdırılması ilə bağlı özəl sektorların rəhbərləri müvafiq tədbir görməlidirlər. Beləliklə, əhalinin sosial müdafiəsinin gücləndirilməsi, yoxsulluğun aşağı salınması və əhalinin sosial rifah halının yüksəldilməsi istiqamətində Sərəncamın çox böyük əhəmiyyəti olacaq”.\nƏhalinin sosial müdafiəsinin gücləndirilməsi və rifah halının yüksəldilməsi dövlət başçısının diqqətində olan prioritet məsələlərdən olduğunu söyləyən Milli Məclisin üzvü Aydın Hüseynov deyib: “Prezident İlham Əliyev sosial sahə ilə bağlı ardıcıl, mütəmadi və davamlı olaraq tədbirlər görür və tapşırıqlar verir. Bu, bir daha onu göstərir ki, Prezident daim vətəndaşların sosial ehtiyaclarını düşünür. Onun həyata keçirdiyi siyasətin başlıca məqsədi və hədəfi ölkə vətəndaşlarının sosial rifahının yüksəldilməsidir. Bütövlükdə sosial tədbirlərin həyata keçirilməsi dövlət siyasətinin tərkib hissəsini təşkil edir”.\nİqtisadçı-ekspert Vüqar Bayramovun fikrincə, söhbət sosial qayğıya daha çox ehtiyacı olan ailələrdə əməkhaqqı artımından gedir və imzalanan Sərəncam nəticə etibarilə sosial təminat baxımından çox vacibdir: “Minimum əməkhaqqı, xüsusən də dövlət büdcəsindən vəsait alan və birbaşa əməkhaqqı tarif cədvəllərinə uyğunluğu müəyyənləşdirilən vətəndaşların əməkhaqqının formalaşdırılmasında həlledicidir və minimum əməkhaqqı məbləğinin artırılması, sadəcə, minimum əməkhaqqı alan vətəndaşların gəlirlərinin artması deyil, eyni zamanda, həmin meyardan istifadə etməklə əməkhaqqı müəyyənləşən vətəndaşların da maaşlarında artıma səbəb olacaq”. (AZƏRTAC)


ABŞ-da təhsil — Vikipediya\nŞtatlarına görə və ada ərazilərində\nİxtisas sahəsinə görə\nMövzular: Maliyyə – Qanunvericilik – Savadlılıq – İslahat\nPillələr: İbtidai – Orta – Ali\nYuxarı sinif (ing. high school) – ABŞ-da orta məktəbin axırıncı mərhələsi, doqquzuncu sinifdən on birinci sinifə kimi davam edir. Yuxarı siniflərdə şagirdlər əvvəlkinə nisbətən daha asanlıqla öz sinif seçimlərini edə bilir, diplomu almaq üçün məktəb şurasını təyin edən yalnız minimal tələbləri yerinə yetirməlidirlər.\nTələblər belədir: 3 il təbiət elmləri (kimya, biologiya, fizika) 3 il riyaziyyat, cəbr 4 il ədəbiyyat 2–4 il sosial elmlər, ABŞ-ın tarixi və dövlət quruculuğu ilə bağlı elmlər 1–2 il idman\nAli məktəblərə qəbul üçün daha böyük proqram nəzərdə tutulur, buraya 2–4 il xarici dillər də əlavə olunur.\nBəzi hallarda isə şagird ümumiyyətlə heç bir məktəbi seçmir.\nAxırıncı iki il ərzində, yuxarı sinifdə, irəlidəki sinfin yeni tipi yaradılır. Şagirdlər onları Advanced Placement və ya Beynəlxalq bakkalaureat imtahanlarına hazırlayan sinifləri seçə bilərlər.\nAmerikada orta təhsilin bəzi problemlərinə baxmayaraq, ali təhsil dünyada ən yaxşı təhsil hesab olunur. Orada üç mindən çox müxtəlif ali təhsil məktəbləri var. 2001-ci ildə həmin təhsil müəssisələrində 17,5 milyon tələbə təhsil alırdı, onlardan 515 min nəfəri xarici tələbələr idi. Bu tələbələrin 60%-i Asiyadan gələnlər idi. Buna baxmayaraq, həm dövlət, həm də özəl universitetlərdə təhsil haqqı ilbəil artır. Harvardda ştat universitetlərində illik ödəniş 5 min dollardan 40 min dollaradək dəyişir. Hətta yoxsul tələbələrə yüksək stipendiya verilsə də onların ödədiyi təhsil haqqı ailə büdcələrinə böyük ziyan vurur. 2002–2003, 2003–2004-cü illərdə ştat məktəblərində təhsil haqqı 14%, özəllərdə 6% artmışdı, bu da həmin dövrdə inflyasiya səviyyəsindən yüksək idi.\n1 Ali məktəblərin növləri\n2 Ali məktəblərə qəbul\n2.1 Təhsilin əsas xüsusiyyətləri\n3 ABŞ universitetləri\n3.1 Pensilvaniya Universiteti\n3.1.2 Universitet bu gün\n3.1.3 Pensilvaniya Universitetinin məşhur məzunları\n3.1.4 ABŞ universitetlərinə qəbul\n3.2 Stanford Universiteti\n3.2.1 Stanford Universitetinin məşhur məzunları\nAli məktəblərin növləri[redaktə | mənbəni redaktə et]\nAmerikada bütün ali məktəblərə kollec deyirlər, hətta kollec olmayan məktəblərə belə.\nABŞ ali məktəblərini bir-birlərindən böyüklüyünə və şəraitinə görə fərqlənən üç tipə bölürlər.\nKolleclərin bir çoxu dini, bəzən də "Bibliya kollecləri" (bible colleges) adlanan kiçik kolleclərlərdir. Universitetlər əsasən ştat (ştat hökuməti tərəfindən maliyyələşdirilir) və özəl universitetlərə bölünürlər. Ştat universitetləri adətən çox böyük olur və nüfuzuna görə özəl universitetlərdən geri qalırlar. Onların əsas məqsədi – öz ştatlarının tələbələrinə təhsil verməkdir. Ona görə də digər ştatlardan gəlmiş tələbələrə müsabiqədən keçmək daha çətin, təhsil haqqı isə daha yüksəkdir. Bir çox ştat universitetlərində təhsil siniflərdə tələbə sayının çox olmasından, müəllimlərin tələbələrə kifayət qədər diqqət göstərməməsindən və bürokratiyadan əziyyət çəkir. Buna baxmayaraq hətta digər ştatlardan və ölkələrdən gəlmiş tələbələr Berklidəki Kaliforniya universitetinə, Miçiqan və Virciniya kimi ən yaxşı ştat universitetlərinə hazırlaşırlar. Özəl universitetlər arasında ən məşhurları isə Harvard, İyel, Prinston, Stenford, MTT və Kaltexdir. Onların böyük əksəriyyəti orta böyüklükdədirlər, lakin çox kiçik (Kaltex kimi) və çox böyük universitetlər də (Cənubi Kaliforniya Universiteti) var.\nAli məktəblərə qəbul[redaktə | mənbəni redaktə et]\nMüxtəlif məktəblərdə standartlar müxtəlifdir. Qiymətlər şagirdin hazırlığı barədə az məlumat verir. Məktəblilər, adətən SAT və AST adlanan iki imtahandan birini verməlidirlər. Bəzi hallarda isə SAT II imtahnlarından müəyyən fənlər üzrə biliyi yoxlayan bir və ya bir neçə imtahan verilir.\nAnnenberg Hall, Harvard Universiteti\nBir çox universitetlər məktəblinin qiymətlərinə və imtahan nəticələrinə baxmayaraq onların bilik səviyyəsini yoxlayırlar. Kiçik ali məktəblər abiturientlərin məktəbdənkənar nailiyyətlərinə – idman, incəsənət, ictimai işlərdə olan uğurlarına nəzər yetirirlər və belə işlərdə xüsusi seçilən tələbələri qəbul edirlər ki, ali məktəb həyatına da rəngarənglik gətirə bilsin. Təkcə əldə etdiyi uğurun böyüklüyü yox, həm də bu uğuru hansı sahədə qazanmasına da diqqət yetirilir. Məsələn, əgər idmanın atletika növü ilə məşğuldursa, bu idman növündə idmançı çatmamazlığı olduğuna görə və ya faqot kimi (nəfəslə çalınan musiqi aləti) lazımlı alətdə ifa edirsə, həmin abiturienti digər göstəriciləri aşağı olsa belə götürürlər.\nMüəllim tövsiyələri çox vacibdir, çünki onlar şagirdin istedadından, bacarıqlarından və başqa keyfiyyətlərindən xəbər verir. Yazdıqları inşalar ən bacarıqlı və original düşüncəli şagirdlərin, müsahibələr isə şagirdin xasiyyəti ilə universitetin tələblərinin üst-üstə düşməsini yoxlamaq üçün kömək edən amillərdir. Buna görə də ərizədəki hər bir element imtahan verən haqda məlumat verməkdə böyük rol oynayır. Bu meyarların nə dərəcədə əhəmiyyət kəsb etməsi universitetin böyüklüyündən asılıdır. Prosesin qabaqcadan nə nəticə verəcəyini heç kəs bilmədiyinə görə, çox vaxt abiturientlər 10-a yaxın ali məktəbə sənəd verirlər. Və həmin yerlər arasında dəqiq qəbul olunacaqları yerə ehtimalı daha çox olan ali məktəbi mütləq qeyd edirlər. Kağızların sayını azaltmaq üçün bir çox universitetlər Standart ərizə (Common Application) adlanan sənəd qəbul edirlər.\nTəhsilin əsas xüsusiyyətləri[redaktə | mənbəni redaktə et]\nTələbə nə qədər universitetin və seçdiyi ixtisasların tələblərinə uyğun işləsə, o qədər onun sinifləri sərbəst seçmək imkanı olar. Tələblər konkret ("vektor analizi") və ya ümumi ("humanitar elmlərin doqquz krediti") ola bilər və diplom alana qədər istənilən vaxt yerinə yetirilə bilər.\nABŞ universitetləri[redaktə | mənbəni redaktə et]\nAbş ərazisində bir çox beynəlxalq səviyyəli ali təhsil ocaqları mövcuddur.Bunlardan bəziləri haqqında məlumat:\nPensilvaniya Universiteti[redaktə | mənbəni redaktə et]\nPensilvaniya Universiteti 1740-cı ildə alim, jurnalist, diplomat Bencamin Franklin tərəfindən yaradılıb. İlk vaxtlar xeyriyyə məktəbi kimi fəaliyyət göstərən təhsil müəssisəsi 1755-ci ildə kollecə çevrilir və B.Franklin Pensilvaniya kollecinin prezidenti olur. Franklin ictimai qulluq və ticarət üçün yararlı, klassikaya əsaslanan təhsil proqramını təbliğ edirdi. O zamankı siyasi xadimlərin çoxunun adı bu təhsil ocağı ilə bağlıdır: Kontinental konqresin 24 nümayəndəsi, "Müstəqillik haqqında Deklarasiya" mətninin altında imzası duran 9 tanınmış sima – Bencamin Franklin, Corc Klaymer Fitzsimons, Frensis Hopkinson, Tomas Makkin, Robert Morris, Uilyam Paca, Corc Ross, Bencamin Raş və Ceyms Vilson; ABŞ Konstitusiyasının mətnini imzalayan 10 şəxs – Bencamin Franklin, Corc Klaymer Fitzsimons, Cared İngersoll, Rufus Kinq, Tomas Mifflin, Qouverner Morris, Robert Morris, Corc Vaşinqton, Hyu Vilyamson və Ceyms Vilson bu kollecin məzunları olublar.\n1779-cu ildə kollecə universitet statusu verilib. Pensilvaniya Universiteti ABŞ-da ilk universitet statusu almış ali məktəbdir. 1765-ci ildə burada tibb məktəbi (Şimali Amerikada ilk tibb məktəbi), 1874-cü ildə universitetin ilk baza xəstəxanası, 1881-ci ildə ilk biznes məktəbi (dünyada məşhur və prestijli Uorton Biznes Məktəbi), 1896-cı ildə dünyada ilk psixoloji yardım klinikası, ilk Amerika tələbə təşkilatının binası Hyuston Holl, 1946-ci ildə ABŞ-da ikinci baytarlıq tibb məktəbi açılıb. 1946-cı ildə universitetdə bütöv bir elektron kompüter – ENİAK, kütləvi elektron hesablama maşınları istehsal edilib.\nPensilvaniya Universitetinin kampusu Filadelfiyanın qərbində 269 akr (109 km²) ərazidə yerləşir. Kampusun planı "Koup and Stewardson" firması tərəfindən hazırlanıb. Firmanın memarları kampusun binalarını qotik üslubda inşa ediblər. Universitetin bütün məktəbləri, tədqiqat institutları, yataqxanaları və s. kampusun ərazisində yerləşir. Son zamanlar burada yeni restoranlar, yüksək səviyyəli ticarət mərkəzi, kinoteatr inşa edilir. Burada həmçinin avtonəqliyyat qarajı, Ualnut küçəsində yerüstü dayanacaq, texniki qulluq məntəqələri var.\nMüqqədəs Anslem kolleci\nKampusun ərazisində bakalavr hazırlayan 4 məktəb – İncəsənət və Elmlər Məktəbi, Mühəndislik və Tətbiqi Elmlər Məktəbi, Tibb Bacısı Məktəbi, Uorton Biznes Məktəbi yerləşir. Burada, eyni zamanda Annenberq Rabitə Məktəbi, İncəsənət və Elmlər Ali Məktəbi, Təhsil Ali Məktəbi, Hüquq Məktəbi, Stomatologiya Məktəbi, Dizayn Məktəbi – keçmiş Təsviri İncəsənət Məktəbi, Mühəndislik və Tətbiqi Elmlər Məktəbi, Tibb Məktəbi, Tibb Bacısı Məktəbi, İctimai Siyasət və Təcrübə, Baytarlıq Məktəbi, Uorton Məktəbi, ümumilikdə magistr hazırlayan 12 təhsil müəssisəsi fəaliyyət göstərir.\nPensilvaniya Universitetinin məşhur məzunları[redaktə | mənbəni redaktə et]\nUilyam Henri Harison\tABŞ-ın 9-cu prezidenti\tToomas Hendrik İlves\tEstoniyanın prezidenti\tKvame Nkruma\tHananın ilk prezidenti\tUilyam Uoker\tNikaraqua Respublikasının prezidenti\tNnamdi Azikive\tNigeriyanın 1-ci prezidenti\tErnesto Balyadares\tPanamanın sabiq prezidenti\tSezar Virata\tFilippinin sabiq baş naziri\tUilyam Brennan\tABŞ Ali məhkəməsinin hakimi\tCeyms Vilson\tABŞ Ali məhkəməsinin sabiq hakimi\tOliver Vilyams\tiqtisadçı, Nobel mükafatı laureatı\tCorc Smit\tfizik, Nobel mükafatı laureatı\tHarold zur Hauzen\thəkim-psixoloq, Nobel mükafatı laureatı\tEdmund Felps\tiqtisadçı, Nobel mükafatı laureatı\tEdvard Preskot\tiqtisadçı, Nobel mükafatı laureatı\tİrvin Rouz\tkimyaçı, Nobel mükafatı laureatı\tReymond Devis\tfizik, Nobel mükafatı laureatı\tAlan MakDermid\tkimyaçı, Nobel mükafatı laureatı\tAlan Higer\tkimyaçı, Nobel mükafatı laureatı\tƏhməd Zevail\tkimyaçı, Nobel mükafatı laureatı\tStenli Prusiner\thəkim-psixoloq, Nobel mükafatı laureatı\tMaykl Styuart Braun\thəkim-psixoloq, Nobel mükafatı laureatı\tLourens Kleyn\tiqtisadçı, Nobel mükafatı laureatı\tNoam Çomski\tlinqvist və politoloq Qəbul qaydaları\nABŞ universitetlərinə qəbul[redaktə | mənbəni redaktə et]\n— ali məktəbdən verilmiş anketin doldurulması (application form) və sənədlərin baxılması üçün məbləğ (application fee);\n— hər bir universitetin öz qəbul qaydaları, formaları var. Bu formaları universitetin saytından əldə etmək mümkündür. Həmin formaya mütləq çek əlavə olunur, məbləğ isə təhsil müəssisəsindən asılıdır;\n— transkript (son üç ildə fənlərdən alınan qiymətlər) – attestat və ya diplomun surəti;\n— transkript, adətən, cədvəl formasında olur, həmçinin attestat və diplom ingilis dilinə tərcümə olunmalıdır;\n— 3 zəmanət məktubu (abituriyentin müəllimlərindən və ya elmi rəhbərlərindən), məktub transkript kimi ingilis dilinə tərcümə edilməli, notariusda təsdiq olunmalıdır;\n— 1 və ya 2 səhifədən ibarət olan, tərcümeyi-halı xatırladan personal statement (esse). Müvafiq sənəddə aşağıdakı suallara cavablar vermək lazımdır: "Bu universitetdən mən nələr gözləyirəm?", "Nə üçün xaricdə oxumaq istəyirəm?". Həmçinin abituriyent ali məktəbin onu nə ilə cəlb etdiyini, universitetin məşhur professorlarının adlarını, tanınmış laboratoriyalarını qeyd etməlidir;\n— imtahanın nəticələri – məktəb məzunları TOEFL və SAT-dən, ali məktəb məzunları isə TOEFL, GRE və ya GMAT-dan imtahan verməlidirlər. Test imtahanları ödənişli olur və qiymətlər 60–250 dollar arasında dəyişir. Əsas imtahanlar təhsil müəssisəsinin tələblərinə uyğun aparılır.\nStanford Universiteti[redaktə | mənbəni redaktə et]\nStanford Universiteti (Leland Stanford Junior University – Kiçik Leyland Stanford adına universitet) Palo-Alto şəhəri yaxınlığında, Silikon vadisinin mərkəzində, Kaliforniya ştatında yerləşir. Bu universiteti Silikon vadisinin sərvəti adlandırırlar. Universitet ABŞ-ın və bütün dünyanın ən nüfuzlu ali təhsil müəssisələrindən biridir. Universitetin tərkibində Stanford neyroiqtisadiyyat yay məktəbi yaradılıb. Amerika alimləri kəşflərinin əksəriyyəti, həmçinin elm və texnikanın ən qabaqcıl sahələri üzrə – biomühəndislikdən başlayaraq ən yeni kompüter texnologiyaları və kosmik tədqiqatlara, genetika, mədəni antropologiyaya qədər bu universitetin institut və laboratoriyalarında həyata keçirilir. Tarixi\nUniversitetin yaradıcıları dəmiryolu maqnatı Leyland Stanford və onun həyat yoldaşı Ceyndir. Leyland Stanford Kaliforniyanın ən varlı biznesmenlərindən biri olub. O, Respublikaçılar Partiyasının üzvü kimi öncə Kaliforniya ştatının xəzinədarı, sonradan isə qubernatoru vəzifəsində çalışıb. L.Stanford Vətəndaş müharibəsi (1861–1865) dövründə prezident A. Linkolnun fəal tərəfdaşı, "Central Pacifik Railroad" kampaniyasının yaradıcılarından biri kimi tanınıb. 1884-cü ildə Stanford ailəsinin Avropaya səyahəti zamanı onların azyaşlı oğlu Leyland yatalaq xəstəliyinə yoluxaraq Florensiyada vəfat edir. Dərd-qəm içində olan həyat yoldaşına Ceyn deyir: "Leyland, artıq Kaliforniyanın bütün uşaqları bizim övladlarımız olacaqlar!" Beləcə gənc ailə doğma ştatlarında savadlılığın inkişafına kömək etmək qərarına gəlir. Onlar Amerikanın bir neçə ali təhsil ocaqlarını-Yel, Kornel, Harvard, Massaçusets universitetlərini gəzərək üç layihədən hansını həyata keçirmək haqqında düşünürdülər: Palo-Altoda universitet, San-Fransiskoda təhsil kompleksi və muzey, yoxsa texniki məktəb yaratmaq. Harvard Universitetinin prezidenti çarlz Eliot universitet yaratmağı məsləhət görür. Leyland bu məqsəd üçün nə qədər vəsait lazım olması ilə maraqlananda, Eliot həmin dövr üçün çox böyük bir məbləğ olan 5 milyon dolların gərəkli olduğunu qeyd edir. Leylandın "Bacararıqmı" sualına Ceyn başı ilə "Hə" cavabı verir. Stanfordlar başqa ali təhsil müəssisələrindən fərqli olaraq, birgə təhsil almaq imkanı verən (o vaxtlar universitetlərdə təkcə kişilər oxuyurdular), dünyəvi (başqalarının müxtəlif dini cərəyanlarla bağlılığı vardı) universitet yaratmaq niyyətində idilər. Universitetin məqsədini mədəni və faydalı vətəndaşlar hazırlamaqda görən Stanford 1885-ci ilin noyabrında öz ideyalarını "Təsis yardımı" ("Foundining Grant") adlanan sənədə həkk edir və bununla da universitetin nizamnaməsinin əsasını qoyur. Leyland universitetə belə bir şüar fikirləşir: "Qoy azadlıq yeli əssin!" Hazırlıq işlərinə, tikintiyə və işçi heyətinin toplanmasına 6 il vaxt sərf olunur. Bu işlərdə Stanforda İndiana Universitetinin gənc professoru Devid Cordan fəal kömək edir. Məhz buna görə də Leyland onu 1 oktyabr 1891-ci ildə açılmış Kiçik Leyland Stanford adına universitetə prezident təyin edir. İlk vaxtlarda burada 559 tələbə (qızlı-oğlanlı) və 15 müəllim var idi. Alman modelinə uyğun tikilmiş universitet həm bakalavr, həm də magistr hazırlayır, tədris tədqiqatlarla birləşdirilirdi. 1893-cü ildə senator Stanford vəfat edir. Təşkilat işlərilə bağlı universitetdə araşdırmalar aparılır. İqtisadi böhran ailənin maddi durumuna ziyan vurur.Vəfat etmiş yoldaşının səlahiyyətlərini icra edən Ceyn nəinki universiteti bağlamaqdan imtina edir, hətta şəxsi xərclərini xeyli azaldaraq təhsil ocağına himayəçilik edir. Devid Cordan da bacardığı qədər universitetin inkişafına çalışır. Tanınmış professorlar təzə yaranan əyalət universitetində işləmək istəmirdilər. Cordan cavan, təcrübəsiz, lakin istedadlı və qabaqcıl müəllimləri bu ali təhsil ocağına cəlb edir. Universitetin əsas binasını, kimya laboratoriyasını, möhtəşəm memorial kilsəsini (Memorial Church) tikdirir. Prezident vəsaiti məharətlə paylaşdıraraq demək olar ki, Stanfordların bütün arzularını həyata keçirir. 1903-cü ildə Ceyn Stanford maliyyə hüquqlarını universitetin Qəyyumlar Şurasına təhvil verir. Ceyn Stanford 1905-ci ildə vəfat edir. 18 aprel 1906-cı ildə güclü zəlzələ universitetin binalarının yarısını uçurur və külli miqdarda ziyan vurur. Cordan cidd-cəhdlə bərpa işlərinə başlayır və buna müvəffəq olur. Amerikanın qərbində, eləcə də bütün ölkədə Stanford Universitetinin nüfuzu qalxmışdı, məzunlar öz doğma universitetlərini (alma mater) ABŞ-da yetərincə məşhurlaşdırmışdılar. Bu da dağılmış korpusların bərpasında həm dövlət, həm də qeyri-dövlət yardımlarının alınmasına imkan verirdi. 1913-cü ildə Cordan borcunu yerinə yetirərək təqaüdə çıxır, bu zaman Stanford Universiteti artıq yerində möhkəm qərarlaşmışdı. Rey Uilburun prezidentliyi dövründə universitet sürətlə inkişaf edir. Kafedralar bütöv bir fakültə-məktəblərə çevrilir. II Dünya müharibəsindən öncə burada yeni laboratoriyalar, tədqiqat kompleksləri tikilir. Müharibə illərində isə demək olar ki, universitet öz elmi-texniki tərəqqi dövrünü yaşayır. Stanford alimləri, həmçinin universitetin özü "Manhetten layihəsi"ndə fəal iştirak ediblər. 1934-cü ildə məzunlardan ibarət Stanford Assosiasiyası yaradılır. Onun məqsədi təhsil müəssisəsi və elmi proqramların həyata keçirilməsi üçün vəsait toplamaqdan ibarət olur. Beləcə, Stanford öz gəlir mənbələrini genişləndirir. Stanford Universitetinin çox böyük ərazisi var. Maliyyə böhranı ilə üzləşərkən universitet torpaqlarını sata bilməzdi, çünki Leyland Stanford öz vəsiyyətnaməsində bunu qadağan etmişdi. Torpaqları icarəyə vermək barədə isə vəsiyyətnamədə heç nə yazılmamışdı. Rəhbərlik bundan istifadə edərək torpaqları yüksək texnologiyalara malik şirkətlərə uzunmüddətli icarəyə verir və Silikon vadisi adlanan Stanford sənaye parkı yaradılır. 1951-ci ildə "Varian Associates" kampaniyası universitetlə müqavilə imzalayır və 1953-cü ildə parkda ilk binada məskunlaşır. Onun ardınca Eastman Kodak, General Electric, Preformed Line Products, Admiral Corporation, Shockley Transistor Laboratory of Beckman Instruments, Lockheed, Hewlett-Packard və s. şirkətlər də Stanford sənaye parkına köçür. Bu dahiyanə ideya nəticəsində universitet külli miqdarda gəlir əldə edir. 40–60-cı illərdə Volles Sterlinqin prezidentliyi dövründə Stanford ABŞ-ın ən nüfuzlu ali məktəblərindən birinə çevrilir və onu artıq heç kim əyalət universiteti adlandırmır. Soyuq müharibə dövründə ali məktəb əsaslı surətdə hərbi istehsala cəlb edilir, külli miqdarda federal subsidiyalar verilir. Stanfordun elektronika sahəsi üzrə nüfuzu danılmazdır. 60-cı illərin əvvəllərində universitet "Ford Fondation"dan 100 milyon dəyərində qrant alır, buna qədər hələ heç bir Amerika ali məktəbi belə ambisiyalı layihəyə qol qoymamışdı. 90-cı illərin ortalarında Stanfordda kiçik qruplarda tədrisi, tələbə və müəllimlərin sıx təmasını nəzərdə tutan Stanford Introductory Studies (SIS) -Stanfordun İlkin Tədqiqatları Proqramı qəbul olunub. Həmçinin bakalavr hazırlayan üç məktəb-fakültədə -Yer elmləri, Mühəndislik, Bəşəriyyət və Təbiət elmləri məktəblərində cavan müəllim heyəti üçün xüsusi tədqiqat qrantları sistemi (Research Grants for Junior Fakulty) tətbiq olunub.\nStanford Universitetinin məşhur məzunları[redaktə | mənbəni redaktə et]\nHerbert Huver\tABŞ-ın 31-ci prezidenti\tYukio Hatoyama\tYaponiyanın sabiq Baş naziri\tKondoliza Rays\tABŞ-ın sabiq dövlət katibi\tUilyam Şokli\tAmerika alimi, Nobel mükafatı laureatı\tCon Steynbek\tYazıçı, Nobel mükafatı laureatı\tSergey Brin və Lerri Peyc\t"Google" saytının yaradıcıları\tLen Bosak və Sendi Lerner\t"Cisco Systems" şirkətinin yaradıcıları\tDevid Filo və Cerri Yanq\tYahoo! saytının yaradıcıları\tKempbell Duqlas\tAmerika Botanika Cəmiyyətinin prezidenti, botanik\tUniversitet bu gün\nTədris prosesi[redaktə | mənbəni redaktə et]\nABŞ-ın digər ali məktəbləri kimi Stanford Universiteti də yüksək səviyyəli, hərtərəfli hazırlıqlı şəxsiyyətlər yetişdirir. Amerika mütəxəssislərinin fikrincə, bu cür yanaşma seçilmiş sahələrin daha yaxşı mənimsənilməsinə və tələbənin bütün həyatı boyu təhsilini artırmasına, karyeralarında əldə etdikləri bilikləri daha effektli istifadəsinə imkan yaradır.\nHər tələbə öz şəxsi maraq və məqsədinə uyğun fərdi tədris planı hazırlayır. Tələbə, həmçinin universitet və fakültənin də savadlılıq, ingilis dilində lazımi sənədləşmə qaydalarını düzgün şərh etmə, xarici dil bilmə tələblərini nəzərə almalıdır. ümumi tələblər 9 tədris kursundan ibarətdir: mədəniyyət, ideyalar, insani dəyərlər (III kurs); təbii elmlər, tətbiqi elmlər və texnika (III kurs); humanitar və ictimai elmlər (II kurs); dünya mədəniyyəti, Amerika mədəniyyəti (I–III kurs). Hər bir tələbə seçdiyi ixtisas fənlərindən əlavə mütləq bu kursları keçməlidir.\nMənbə — "https://az.wikipedia.org/w/index.php?title=ABŞ-da_təhsil&oldid=6100702"\nBu səhifə sonuncu dəfə 15 avqust 2021 09:09 tarixində redaktə edilib.


"Dünya yalnız koronovirusdan deyil, ikili standartlar pandemiyasından da qurtulmalıdır" » Ovqat.com\nBakı - Nyu York – İrəvan əks-sədası…\nBir də Lissabon…\nÜmümdünya Səhiyyə Təşkilatı (ÜST) yeni növ koronovirusu (“COVİD-19”) pandemiya elan etdikdən sonra, Azərbaycan Prezidentinin başçılığı ilə dövlətimiz tərəfindən bu qlobal bəlaya qarşı mübarizədə qlobal həmrəyliyin təmin edilməsi məqsədi ilə önəmli tə¬şəbbüslər irəli sürülüb, gerçək addımlar atılıb. – Bu istiqamətdə əməli fəaliyyətlər davam və inkişaf etdirilir.\nBudur, BMT-yə üzv olan 130 dövlət, Azərbaycan Prezidentinin təşəbbüsü və Azərbaycan Prezidentinin sədri olduğu Qoşulmama Hərəkatının dəstəyi ilə BMT Baş Assambleyanın Xüsusi sessiyasının keçirilməsini dəstəkləyib. Və kiminə görə gözlənən, kiminə görə gözlənilməyən şəkildə Ermənistan təklifin əleyhinə səs verib… Özü də “əleyhinə” mövqesində ( –mövqesiz-liyində desək daha doğru olar– ) yeganə ölkə olub… Ermənistanın “mövqe”sinə bir qədər sonra qayıdarıq, hələliksə BMT Xüsusi sessiyasına gedən yolun tarixçəsinə baxaq.\nCənab İlham Əliyevin təşəbbüsü və sədrliyi ilə, Qoşul¬mama Hərəkatının Təmas Qrupunun “COVİD-19” qlobal pandemiyasına həsr edilmiş 04 may 2020-ci il tarixli virtual Zirvə Görüşündə, Hərəkata üzv 120 ölkə ilə yanaşı, BMT-nin Baş katibi, BMT Baş Assambleyasının Prezidenti, ÜST Baş direktoru, Avropa Birliyinin, Afrika Birliyinin yüksək çinli təmsilçiləri də iştirak və çıxış etdi. Bəlli olduğu kimi, Azərbaycan Prezidenti hazırda Qoşulmama Hərəkatı ilə yanaşı Türk Şurasının da sədridir və 10 aprel 2020-ci ildə, yenə cənab prezidentin təşəbbüsü ilə bu beynəlxalq qurum da, videokonfrans vasitəsilə fövqəladə Zirvə Görüşü keçirdi, ÜST Baş direktoru bu Zirvədə də iştirak etdi. Özü də, Türk Şurası dünya çapında, dövlət başçıları səviyyəsində “COVİD-19”a həsr olunmuş virtual Zirvə düzənləmiş ilk beynəlxalq təşkilat oldu…\nBeləliklə, növbədə daha böyük bir beynəlxalq qurum qalmışdı – o da, BMT-dən başqası deyildi. – Bu barədə, məhz Azərbaycan Prezidenti Qoşulmama Hərəkatının virtual Zirvə Görü-şündə çıxış etdi, məsələ qaldırdı; cənab Prezident qlobal həmrəyliyin bir örnəyi kimi koronovirusla mübarizə məqsədi ilə BMT Baş Assambleyasının dövlət və hökumət başçıları səviyyəsində videokonfrans vasitəsilə Xüsusi sessiyasının keçirilməsi təklifini irəli sürdü. Və bu təklif BMT Baş Qərargahının yerləşdiyi Nyu Yorkda, Qoşulmama Hərəkatına üzv ölkələr arasında yekdilliklə razılaşdırıldı, ardınca Hərəkatın sədri, Azərbaycan Prezidenti İlham Əliyev, Hərəkata üzv ölkələr adından BMT Baş katibinə rəsmi müraciət ünvanladı. BMT Baş katibi də öz növbəsində, 28 may tarixində, BMT Baş Assambleyasının “Prosedur qaydaları”nın müvafiq bəndinə uyğun şəkildə, üzv ölkələrə müraciət edərək, 30 gün müddətində bu təşəbbüsə münasibət bildirilməsini xahiş etdi.\nBəlli olduğu kimi, qüvvədə olan qaydalara görə, BMT-yə üzv ölkələrin çox hissəsi (50% + 1) tə¬şəbbüsə dəstək verdiyi təqdirdə, Xüsusi sessiya təşkil olunmalıdır; nəzərə alsaq ki BMT-nin 193 üzvü var, o zaman yarıdan çoxu 97 edir və Azərbaycan Prezidentinin təşəbbüsü nəinki 97, daha 33 ölkənin də dəstəyini alıb. – Bayaq dediyimiz – sözügedən prosedur müddətinin bitmə-sinədək 130 ölkə qlobal təşəbbüsə dəstək verdiyi barədə Baş katibin ofisini bilgiləndirib.\nBəs bu, nəyi ifadə edir? – Bu, ilk növbədə, Qoşulmama Hərəkatının sədri olan Azərbaycan Prezidentinin haqqında danış¬dığımız təşəbbüsünün dəstəklənməsi, beynəlxalq ictimaiyyət tərəfin-dən ölkəmizə, şəxsən cənab İlham Əliyevə bəslənən güclü etimadın, sayğının növbəti göstə-ricisidir.\nQeyd edək ki, təşəbbüsü dəstəkləyən ölkələr dünyanın bütün bölgələrini əhatə edir. O ölkələr arasında BMT Təhlükəsizlik Şurasının daimi üzvləri də var, kiçik ada dövlətləri də... Və bu məsələ ilə bağlı, ayrı-ayrı dövlətlər tərəfindən BMT Baş katibinə ünvanlanan məktublarda, Azərbaycan Prezidentinin Baş Assambleyanın Xüsusi sessiyasının keçirilməsi ilə bağlı təşəb-büsünün çox ehtiyac duyulan təşəbbüs olduğu vurğulanır.\nQayıdaq, Ermənistanın Xüsusi sessiyanın çağırılmasının əleyhinə səs verməsinə… Xatırlayırsızsa, buna bənzər bir yaddaqalan hadisə illər öncə başqa bir Zirvədə – Lissabonda yaşanmışdı. – Söhbət, ATƏT üzvü olan ölkələrin dövlət və hökumət başçılarının 1996-cı il dekabrın 2-3-də keçirilən Lissabon Zirvə Görüşündən gedir.\n1996-cı il dekabrın 2-3-də Lissabonda 52 Avropa dövləti, eləcə də, ABŞ, Kanada və 10 Asiya-Afrika dövləti başçılarının müşahidəçi statusunda iştirakı ilə ATƏT dövlət və hökumət başçılarının Zirvə Görüşü keçirildi. Qafqaz bölgəsi, özəlliklə (rəsmi istilahla desək) Ermənistan–Azərbaycan, Dağlıq Qarabağ münaqişəsinin yüksək səviyyədə ilk dəfə geniş müzakirə olunduğu Lissabon Sammiti xüsusi önəm daşıyırdı.\nÜmummilli lider Lissabon Zirvəsindən öncə ATƏT üzvü olan dövlət və hökumət başçılarına göndərdiyi məktubda münaqişənin həlli üçün ümumi çərçivə qaydalarını – “Lissabon prinsipləri”ni göstərmişdi. O, ATƏT prinsipləri, BMT Nizamnaməsi və beynəlxalq hüququn ümumi qaydalarına uyğun gələn bu müddəaları Zirvə Görüşündəki nitqində də diqqətə çatdırmışdı. Müddəaların başında “Ərazi bütövlüyünün tanınması” gəlirdi.\nErmənistan nümayəndə heyəti sülh çağırışlarına baxmayaraq, Azərbaycanın dövlət başçısının irəli sürdüyü prinsiplərin “Lissabon Bəyannaməsi”nin 20-ci maddəsinə salınmasına veto qoydu. O zaman sanki çıxış yolu görünməzkən, Heydər Əliyev, ATƏT-in Lissabon sənədinə bütövlükdə veto tətbiq edərək, hər kəsi yenidən düşünməyə, Ermənistanın beynəlxalq hüquqa zidd davranışına diqqət yetirməyə məcbur etdi. O zaman ABŞ nümayəndə heyətinə başçılıq edən Vitse-prezident Albert Qorun təklifi ilə prinsiplərin ATƏT-in fəaliyyətdə olan sədrinin ayrıca Bəya¬natında ifadə edilməsinə nail olundu. ATƏT-in rəsmi sənədləri sırasına daxil olan Bəyanatda bu müddəaların Zirvə Görüşündə iştirak edən 53 ATƏT üzvü tərəfindən bəyənildiyi göstərildi – yeganə “bəyənməyən” və təklənən Ermənistan idi…\nÜmummilli lider Heydər Əliyev həmin Zirvə Görüşü haqqında deyirdi: “Lissabon Zirvə görüşünün Azərbaycan üçün böyük əhəmiyyəti bir də ondan ibarətdir ki, biz həmin toplantıda Ermənistan– Azərbaycan münaqişəsinin mahiyyətini açıb həm Zirvə görüşünün iştirakçılarına, həm də bütün dünya ictimaiyyətinə bildirdik”.\nLissabondan sonra da dəfələrlə Azərbaycan hakimiyyəti Ermənsitanın qeyri-konstruktiv mövqelərinə (mövqesizliyinə) zərbələr vurub. Şəxsən cənab İlham Əliyevin ard-arda Soçi, Aşqabat, Bakı, Münhen və b. toplantılarda, konfranslarda və videokonfranslarda – bir sözlə, bütün mümkün platformalarda Ermənistan rəhbərliyini pərt etməsi, “demokrat qiyafəli işğalçı”nın nəhayət Nyu Yorkdan aldığı növbəti siyasi-diplomatik şillə ilə davam etməkdədir.\nBəli, Azərbaycanın dünyada artan nüfuzu, Azər¬baycanın adının müsbət planda çəkilməsi “demokrat qiyafəli işğalçı”da, əlbəttə, qıcıq doğurur, onların hansısa məkrini pozur – bu başa düşüləndir; lakin gözgörəsi bütün dünya pandemiyaya qarşı mübarizədə səfərbər olmağa çalışıb, həm¬rəy¬liyin vacibliyini vurğulamaqda olduğu bir ortamda, Ermənistan başbilənlərinin belə sə-riştəsiz hərəkəti, onları BMT sistemində, beynəlxalq aləmdə rəzil duruma salmış oldu. – Azər-baycan Przidentinin təşəbbüsünün əleyhinə olmaqla, bütün dünya bir daha Ermənis¬tanın əsl mahiyyətinin – dünyavi mahiyyətsizliyinin şahidi oldu. – Paşinyan höku¬mə¬ti diplomatik səbat-sızlığı üzündən öz manevr imkanlarını itirməkdədir – necə deyərlər, haqq nazilər, üzülməz.\nBir tərəfdə qlobal həmrəyliyə dair ardıcıl, olumlu təşəbüslərlə çıxış edən, sözü eşidilən və ÜST-ə ianə göndərən, ayrı-ayrı dövlətlərə humanitar yardımlar edən Azərbaycan, digər tərəfdə, başqalarından yardım dilənən, ən kiçik yardımı da bəh-bəhlə qəbul edən Ermənistan; özü də, əhali sayına nisbətdə götürsək, hazırda koronovirusa yoluxan və ölənlərin sayına, artım tempinə görə Ermənistan Azərbaycandan çox qabaqdadır… Bu da azmış kimi, Ermənistanın təhriki, dəstəyi ilə qondarma Dağlıq Qarabağda məhz pandemiya dövründə seçkilər keçirildi… Bir sözlə, Ermənistan özü bir yandan qlobal təhlükə ərz edir, digər yandan qlobal həmrəyliyə qarşı çıxış edir… Bu fonda, Avropa Birliyindən, Böyük Britaniyadan yaxın günlərdə ciddi mövqelər açıqlansa da, Azərbay¬canın, Ermənistanın qondarma “dövlət”lə hoqqalarını qəbul etməyəcəyi birmənalı olsa da, yenə işğalçılıq siyasətindən əl çəkmir, beynəlxalq hüquq normalarına sayğısızlıq edir…\nHeç şübhəsiz ki, dövlətimizin siyasi-diplomatik cəbhədə apardığı mübarizə hərb cəbhə-sində də davam və inkişaf etdirilir. Güclənən ordumuz, silahlanmya qəbul etdiyimiz yerli və xarici istehsala aid yeni silahlar, əsgərlərimizin mənəvi-psixoloji hazırlığı dediklərimizlə həmahəngdir. Daha bugünlərdə Ali Baş Komandanın cəbhəyanı bölgələrdə, eləcə də, yeni hərbi hissələrin açı-lışında etdiyi çıxışlar dediklərimizə əyani sübutdur. – Ali Baş Komandan sözü, Prezident sözü hərtərəfli informasi¬yalarla təmin edilmiş ən mötəbər sözdür; deməli, ardıcıl siyasi-dplomatik uğurlar öz məntiqi sonluğuna yetişməli, bölgədə ədalət bərpa olunmalıdır. – Bu, alternativlərin ən yaxşısıdır – yalnız bizimçün deyil, ağılları başlarında olsa, işğalçı üçün də sülh alternativlərin ən yaxşısı olmalıdır. Əlbəttə, ədalətli sülh! Dünya yalnız koronovirus pandemiyasından deyil, beynəlxalq hüquqa sayğısılıqdan, ikilistandartlar pandemiyasından da qurtulmalıdır!\nAna səhifəyə qayıt Baxış: 3 232 Tarix: 28-06-2020, 15:08\nİnfo24: “Dünya liderləri Bakının böhrandan çıxış təşəbbüslərini müzakirə ediblər”


1990-cı il 20 yanvar faciəsi ilə əlaqədar Azərbaycanın Moskvadakı daimi nümayəndəliyində keçirilmiş yığıncaqda Heydər Əliyevin çıxışı – 21 yanvar 1990-cı il, Moskva 1905.az\nAzərbaycana kənardan böyük ordu kontingenti yeridilmişdir. Respublikada neçə ordu birləşməsinin olduğu mənə yaxşı bəllidir. Azərbaycanda kifayət qədər – 4-cü ordu, Xəzər Hərbi Dəniz Donanması, desant qoşunlarının diviziyası, Hava Hücumundan Müdafiə Qoşunları, DİN-in daxili qoşun birləşmələri vardır. Oraya əlavə qoşun yeritmək nəyə lazım idi? Əgər belə zərurət var idisə, orada yerləşən hərbi hissələrdən də istifadə etmək olardı. Belə qərar qəbul edən Azərbaycan rəhbərliyi, hamıdan əvvəl isə bərk ayaqda Azərbaycanı qoyub qaçmış Vəzirov, öz xalqı qarşısında məsuliyyət daşımalıdır. Ölkənin ali siyasi rəhbərliyinə yanlış məlumat verənlər də məsuliyyət daşımalıdır.


“İndiki məqamda "Qarabağ” "Qəbələ”dən güclüdür” – Roman Qriqorçuk\nAna Səhifə - GÜNDƏM - “İndiki məqamda "Qarabağ” "Qəbələ”dən güclüdür” – Roman Qriqorçuk\n"Uduzduğumuza görə təəssüflənirəm. Bu məğlubiyyəti gözləmirdim. Qapımızda gözlənilməz qol gördük. Bu da uduzmağımıza səbəb oldu". Modern.az "Report"-a istinadən xəbər verir ki, bunu "Qəbələ"nin baş məşqçisi Roman Qriqorçuk səfərdə "Səbail"ə 1:2 hesabı ilə uduzduqları Topaz Premyer Liqasının XVII tur matçından sonra mətbuat konfransında deyib.\n- Məğlubiyyətdə komandanın rəqibi dəyərləndirməməsi nə dərəcədə rol oynadı?\n- Bəs Cavid Hüseynov və Qismət Alıyevin yoxluğu necə?\n- Sabah "Qarabağ” qalib gəlsə, xal fərqi 9-a çatacaq. Qarşıdakı 11 turda bu fərqi aradan qaldırmaq nə dərəcədə mümkün olacaq?


Azərbaycanın Liviyadakı səfiri Tripolinin alınması haqda\n«QADDAFİ REJİMİ SÜQUTA UĞRAMAQDADIR”\nAzərbaycanın Liviyadakı səfiri Ağasəlim Şükürov AzadlıqRadiosunun «İşdən sonra» proqramına belə deyib. Səfir deyib ki, bu ölkədə baş verənlərə Liviya çərçivəsində baxmaq lazım deyil. Çünki tək Liviyada yox, bundan öncə Tunisdə, Misirdə, Yəməndə dəyişikliklər tələb olunmağa başlandı:\n«Xaricdən müdaxilə olmasa, dörd ölkədə eyni vaxtda spontan azadlıq hərəkatının başlaması mümkün deyil».\nAğasəlim Şükürov fikrini əsaslandırmaq üçün bir məqama diqqət çəkib. O, uzun illərdir mühacirətdə yaşayan Liviya müxalifətçilərinin Benqazidə Milli Keçid Şurası formalaşandan sonra ölkəyə qayıtdıqlarını bildirib. Səfirin sözlərinə görə, bu da «xaricdən maliyyələşmə olmadan baş verə bilməzdi».\nSƏFİRLƏ RAZILAŞMAYAN DA VAR\nİqtisadi və Siyasi Araşdırmalar Mərkəzinin (FAR Centre) rəhbəri Hikmət Hacızadə Liviyada baş verənləri belə şərh edib:\n«XX əsrin sonundan belə qəbul olunub ki, inqilabların iki səbəbi var. Birincisi, sosial problemlərdir, ikincisi, ləyaqət problemi. İnsan 40 il o klounun əli altında qalmaq istəmir. İnsan istəyir onun səsi sayılsın, sözü kəsilməsin. Bu istək artıq axırda böyük fiziki gücə çevrilir».\nRASİM MUSABƏYOV: «NƏ DƏRƏCƏDƏ DÖVLƏTİN VAHİDLİYİNİ QORUMAQ MÜMKÜN OLACAQ, SUAL AÇIQDIR»\n«Qaddafinin hakimiyyətdən gedəcəyi bəlli idi». Deputat Rasim Musabəyov belə deyir. Milli Məclisin beynəlxalq münasibətlər və parlamentlərarası əlaqələr Komitəsinin üzvü:\n«Sadəcə, Tunis prezidenti ordu tərəfindən ultimatum alan kimi məcbur olub kürsüsünü qoyub qaçdı. Amma ordunun böyük hissəsi Qaddafiyə sadiq idi, ona görə də müqaviməti uzun çəkdi. Ancaq aydınıydi ki, onun siyasi hakimiyyəti bitib».\nDeputat Liviyada daha sonra nələr olacağını deməkdə çətinlik çəkir. Onun sözlərinə görə, əvvəla bu gün Liviyada məsuliyyəti boynuna çəkə biləcək yetərincə yetkin siyasi qüvvələr yoxdur. İkincisi, Tripoli ilə Benqazi arasında böyük uçurum var:\n«Liviya Osmanlı imperiyasında ayrı-ayrı paşalıqlardan ibarət idi. Oranı Liviya kimi formalaşdıran İtaliya olub, işğal edib koloniyasına çevirəndən sonra. Sonra kral Benqazi hakimiyyətə gəlib. Benqazini devirən Tripoli qəbilələri idi, Qaddafinin başçılığı altında. İndi Benqazi ilə Tripoli arasında böyük uçurum var. Bu gün bayraqlar da fərqlidir. Nə dərəcədə dövlətin vahidliyini qorumaq mümkün olacaq, nə dərəcədə qəbilələr arasında konsensusa gəlmək olacaq, bax bu açıqdır».\nHikmət Hacızadəsə Liviyanın gələcəyilə bağlı nikbindir:\n«Liviyada hadisələr başlayanda qabağa dindarlar yox, liberal yönlü gənclər, orta təbəqə düşdü. Onlar vuruşurdular. Əlbəttə hansısa partizan hərəkatları ola bilər. Mən ümid edirəm, daha doğrusu, məndə əminlik var ki, orda işlər İraqdan daha asan gedəcək».\n«QADDAFİ XALQI QIRĞINA VERDİ, GETSƏ YAXŞIDIR»\nAzərbaycanda sıravi vətəndaşlarsa Liviyadakı prosesləri birmənalı qarşılamır.\n60 yaşlı Azad Əli:\n- Qaddafi dinc milləti qırğına verdi. Getməsi yaxşıdı. Millət dinc, firavan yaşasın.\n- Amma belə fikirlər də var ki, Liviyanı daha çətin günlər gözləyə bilər. indiyədək sabit dövləti vardı...\n- Onu bilmək olmaz. Bəlkə ondan sonrakı xəlqinə dəyər verən insan olacaq?.. Mən deyərdim bu demokratiyanın qələbəsidir.\n32 yaşlı Rövşən Hüseynov:\n- Bilmirəm. Maraqlanmıram.\n55 yaşlı Pənah Kazımov:\n- Sən allah bizi siyasətə qoşmayın. Amerikanın siyasətidir, qurtarıb gedib.\nAzərbaycanda Qaddafinin hakimiyyətdən gedişinə sevinənlər də var. Hər halda, bu, sosial şəbəkələrdə daha qabarıq görünür. Politoloq Hikmət Hacızadə də onlardan biridir:\n«Mən də sevinirəm... Cəmi diktatorların başına salavat çevirək. Azərbaycanla müqayisədə nə deyim vallah... Mən istəyərdim bizdə də demokratiya olsun, seçkilər olsun, insan haqları tapdanmasın. Bunlar nə vaxtsa olacaq. Amma nəsə indi uyuyuruq. Bu barədə vəziyyət yaxşı deyil. Bilirəm və inanıram ki, bizdə də müsbət və demokratik dəyişikliklər olacaq. O sülh yolu ilə, islahatlar yolu ilə olsa, daha yaxşı olardı. Yoxsa indidən gəncləri «türmə»lərə salmaq, jurnalistləri təqib etmək, xalqın evlərini sökməklə məşğuldur hökumət. Məgər onların evlərində televizor yoxdurmu?\nBaxmırlar dünyada nə baş verir? Mən buna təəccüb edirəm. Yoxdursa, bir az pul ataq televizor alaq, baxsınlar görsünlər dünyada nə baş verir?»\nDeputat Rasim Musabəyovsa deyir:\n«Kimsə bunu bayram edirsə, nahaq... Qollarını çırmalayıb Azərbaycandakı qüsurları aradan götürmək üçün fəaliyyət göstərsinlər. Bu cür şadlanmaqla özlərinə təsəlli verirlərsə, təəssüf edirəm».\nAzərbaycanın Liviyadakı səfirisə AzadlıqRadiosuna deyib ki, səfirlikdə heç kimi qalmayıb. Bunu da qarşıdan gələn Ramazan bayramı münasibəti ilə izah edib. O, əlavə edib ki, səfirlik əməkdaşları məzuniyyətə çıxıblar.\nSəfir Ağasəlim Şükürov: «Xaricdən maliyyələşmə olmasaydı...»


Almaniyanın Azərbaycana qarşı növbəti qərəzi - "Bu, ən böyük riyakarlıqdır" - ŞƏRH\nAŞ PA-nın yaz sessiyasında azərbaycanlı nümayəndə Rəfael Hüsseynov Ermənistan tərəfindən Azərbaycanın azad olunmuş torpaqlarını minalaması, mina xəritələrini təqdim etməməsi və dinc insanların minalara düşərək dünyasını dəyişməsi və ya yaralanması ilə bağlı Almaniyanın xarici işlər naziri Mixael Rota sual ünvanlayıb. Almaniyalı nazir isə Azərbaycan nümayəndəsinin sualına əhəmiyyət verməyərək, əvəzində Azərbaycanın Ermənistanın iddia etdiyi “əsirləri” geri qaytarmasını tələb edib.\nAlmaniyanın Azərbaycana qarşı qərəzini Trend-ə şərh edən politoloq Natiq Miri bildirib ki, bu məsələdə beynəlxalq təşkilatların və ayrı-ayrı ölkələrin ortaya qoyduğu mövqe əvvəla onların özləri üçün ciddi bir sınaq imtahanıdır. Çünki ortada beynəlxalq hüquq və beynəlxalq humanitar konvensiyalar var:\n“Bu prinsiplərə hər zaman riayət etdiklərini iddia edən ölkələr çox maraqlıdır ki, müsəlman Azərbaycanın 44 günlük Vətən Müharibəsində qələbəsini və bundan doğan nəticələri heç cür həzm edə bilmirlər. Bu onu göstərir ki, həmin təşkilat və ölkələr yalnız görüntü xarakterli və geosiyasi maraqlarına uyğun gəldiyi təqdirdə özlərini göstərə bilirlər. Çox maraqlıdır ki, bu gün minalanmış ərazilərin xəritəsini verməyən Ermənistanın bu hədsiz davranışları müqabilində onlarla mülki şəxs həlak olur. Bu hadisələr beynəlxalq aləmin, xüsusən də Almaniya kimi ölkələrin gözü qarşısında baş verir. Əslində, bu, təkcə siyasi məsələ deyil, bunun həm də çox ciddi əxlaq tərəfi var. İslam dünyasını, türkləri xristian dünyasından fərqləndirən əsas cəhət bilirsiniz nədir? Məsələn, bizdə elm hikmətdir. Ancaq Qərbdə elm gücdür. Lakin güc ədalətdən bəsləndiyi təqdirdə gücdür. Çox maraqlıdır ki, Qərbdə belə deyil, bir terrorçunu məhv etmək üçün onlarla mülki şəxsi də onun gözünə qataraq bombardman edirlər. Bir də Azərbaycan və Türkiyənin nöqtə atışlı hərbi əməliyyatlarına baxın. Görün, bombardman nəticəsində bir məsum insanın belə burnu qanayırmı? Bizi onlardan fərqləndirən əsas cəhət bax budur”.\nPolitoloq əlavə edib ki, bu gün Qərb dünyası təkcə siyasi və geosiyasi deyil, həm də əxlaqını ortaya qoyub. Bu gün Ermənistan xristian dövlət olduğu üçün Azərbaycanın qələbəsini heç cür həzm edə bilmirlər:\n“Bu qərəz həm də ondan qaynaqlanır ki, Almaniya və Fransa kimi ölkələr Qarabağın bərpa prosesinə dəvət almayıblar. Vətən müharibəsi dövründə İtaliya kimi dövlət Azərbaycana öz dəstəyini ifadə etdi. Nəticə etibarı ilə bu gün İtaliya Qarabağın bərpa prosesində bilavasitə iştirak edir. Bu məslədə ədalərtli davranan digər ölkələr də prosesə cəlb olunublar. BMT Təhlükəsizlik Şurasında Azərbaycana qarşı qəbul etdirilməsi istənilən qətnaməyə veto qoyan Böyük Britanbiya kimi bir dövlət bu gün Qarabağın bərpa prosesində iştirak edir. Niyə? Çünki onlar bu məsələdə ən azından mənəvi haqq qazandılar. Amma bilirsiniz ki, müharibə dövründə Almaniya çox ifrat mövqe nümayiş etdirməklə Ermənistanı əzilən, Azərbaycanı isə işğalçı tərəf kimi təqdim etmək istədi. Bu səbəblərdən bu gün AŞ PA sessiyasında Qərbin, xüsusən də Almaniya və Fransa kimi ölkələrin nümayəndələri Azərbaycana qarşı qərəzli davranır”.\nN.Miri onu da qeyd etdi ki, strateji məsələlərdə ədalətli davranmayan ölkələr heç bir dövlətdən insan haqları kimi məsələləri tələb edə bilməz:\n“Bu, ən böyük riyakarlıqdır. Çünki beynəlxalq hüquq ortadadır və bu hüquq, əslində Azərbaycanı müdafiə edir. Qərb bütün bunları gözardı edirsə, bu, onların əxlaqının nə qədər aşındığını, deqradasiyaya uğradığını göstərir”.\n23 Aprel 2021 13:33 315\n8 Dekabr 2021 17:05 140\n8 Dekabr 2021 16:36 182\n8 Dekabr 2021 15:48 112\n8 Dekabr 2021 15:05 133\n8 Dekabr 2021 13:08 147\n8 Dekabr 2021 12:40 147\n8 Dekabr 2021 11:46 280


Cümhuriyyet: Tiflisden Bakıya geden yol – II YAZI - Azadliq Xeber\nCümhuriyyet: Tiflisden Bakıya geden yol – II YAZI\n29.05.2015 / 13:02 xeber –\nƏvvəli burada – http://news.lent.az/news/204078\nMilli Şura və ilk hökumət 1918-ci il iyunun 16-da Gürcüstan hökumətinin tələbi ilə Tiflisdən Gəncəyə köçdü. Gəncədə Azərbaycan Xalq Cümhuriyyətinin tarixində ilk hökumət böhranı baş verdi. Bu zaman Batum müqavilələrinin (1918) şərtlərinə əsasən, soyqırımına məruz qalan Azərbaycan xalqının köməyinə gələn və artıq Gəncədə olan Qafqaz İslam Ordusunun komandanı Nuru Paşa ilə Milli Şura üzvləri arasında fikir ayrılığı yarandı. Hökumətin inqilabi tədbirlər həyata keçirəcəyindən ehtiyat edən Azərbaycan burjuaziyası və mülkədarları nümayəndələrinin işə qarışması və bunun nəticəsində Nuru Paşa ilə Azərbaycan Milli Şurası və Hökuməti arasında ixtilaf yaranması vəziyyəti daha da ağırlaşdırdı. Çətinliklə qazanılmış istiqlalın itirilməsi təhlükəsi yarandı. Mirzə Bala Məmmədzadə bu xüsusda yazırdı: “Nuru Paşa yalnız bitərəflik elan etməmiş, hökumətin və Milli Şuranın tamamilə dağılmasını və mövqeyini paşanın öz ordusu ilə təşkil edəcəyi hökumətə verməsini istəyirdi. Təşkil olunacaq bu “hökumət” isə rus çarizminin sabiq deputatları ilə şeyxülislamdan ibarət olacaqdı”.\nİyunun 17-də M.Ə.Rəsulzadənin başçılığı ilə Milli Şuranın keçirdiyi qızğın müzakirələrdən sonra böhran çox çətinliklə aradan qaldırıldı. Nəsiman Yaqublunun sözlərinə görə, Milli Şuranın son iclasında çıxış edən Müsavat lideri M.Ə.Rəsulzadə dedi: «Əfəndilər, hələ səhər iclasını açanda indiki şəraitin necə əhəmiyyətli olduğunu xatırlatmışdım. Əfəndilər, demək istəyirəm ki, Azərbaycan hətta Qafqazda ən azadlıqsevər və inqilabi respublika sayılan Gürcüstandan da xoşbəxt olacaq!..”\nÖlkədə yaranmış real vəziyyəti və konkret tarixi şəraiti nəzərə alan Azərbaycan Milli Şurası iyunun 17-də Gəncədə iki mühüm qərar qəbul etməyə məcbur oldu: öz fəaliyyətini müvəqqəti olaraq dayandırıb bütün hakimiyyəti (həm qanunvericilik, həm də icra hakimiyyətini) Müəssislər Məclisi çağırılanadək Fətəli xan Xoyskinin sədrliyi ilə yaradılmış yeni – ikinci Müvəqqəti hökumətə həvalə etdi. Azərbaycan Milli Şurası çətinliklə əldə olunmuş istiqlalın itirilməsindən ehtiyat edərək, o zaman həm də qərara aldı ki, qısa müddət ərzində Müəssislər Məclisi çağırılmalı və o vaxta qədər isə Fətəli xan Xoyski hökuməti hakimiyyəti öz əlində saxlamalı, heç kimə güzəştə getməməlidir. Azərbaycan Milli Şurası eyni zamanda hökumətin hüquq və səlahiyyətlərini də konkret şəkildə müəyyənləşdirmişdi. Hökumət Azərbaycanın dövlət müstəqilliyini, mövcud siyasi azadlıqları ləğv edə bilməzdi və aqrar məsələ, həmçinin bu kimi digər mühüm məsələlər barədə inqilabi qanunları dəyişdirmək hüququna malik deyildi. Qalan məsələlərdə isə hökumətə müstəqil hərəkət etmək səlahiyyəti verilirdi. Müvəqqəti hökumət altı aydan gec olmayaraq Müəssislər Məclisi çağırmalı idi. Beləliklə, “iyun böhranı” Milli Şuranın fəaliyyətinin müvəqqəti dayandırılması ilə nəticələndi.\nİyunun 17-də hakimiyyətə gələn Fətəli xan Xoyskinin başçılıq etdiyi Azərbaycan Xalq Cümhuriyyəti Hökuməti çox ağır bir beynəlxalq və daxili şəraitdə, faktiki olaraq soyqırımı taleyini yaşayan Azərbaycan xalqını tarixin qanlı burulğanından çıxarmaq məsuliyyətini öz üzərinə götürməli oldu. Vəziyyəti daha da mürəkkəbləşdirən bu idi ki, Bakıda Stepan Şaumyanın başçılıq etdiyi bolşevik-daşnak rejiminin ermənilərdən ibarət olan silahlı qüvvələri Gəncəyə doğru yürüşə başlamışdılar. Artıq Göyçay ətrafında qanlı döyüşlər gedirdi. Belə bir şəraitdə təcili olaraq müstəqil Azərbaycanın dövlət quruculuğuna başlandı. Hökumət yaranmış vəziyyətdən çıxmaq üçün elə ilk günlərdən qəti tədbirlərə əl atdı.\nAzərbaycan Xalq Cümhuriyyəti düz 3 ay Gəncədə fəaliyyət göstərdi. Yeni dövlətin ilk addımları məhz bu şəhərdə atıldı. Maraqlıdır ki, Cümhuriyyətin bir sıra liderləri – Nəsib bəy Yusifbəyli (1871-1920), Fətəli xan Xoyski (1875-1920), Həsən bəy Ağayev (1875-1920), Xəlil bəy Xasməmmədov (1875-1945), Şəfi bəy Rüstəmbəyli (1893-1960), İsmayıl xan Ziyadxanov (1867-1920), Adil xan Ziyadxanov (1877-1957), Xudadat bəy Rəfibəyli (1878-1920), Aslan bəy Səfikürdski (1881 – 1937) əslən bu şəhərdən idilər. Dövlət strukturlarının formalaşması da məhz Gəncənin adı ilə bağlı oldu.\nMəhz Gəncədə 24 iyun tarixli qərarla ilk dəfə olaraq milli bayrağımız dalğalanmağa başladı. Qırmızı parça üzərində ağ aypara və ağ səkkizguşəli ulduz təsvir olunan bayraq azad Azərbaycanın dövlət rəmzlərindən biri kimi qəbul olundu. Professor Şirməmməd Hüseynovun dediyinə görə, bu, əslində Osmanlı imperatorluğunun bayrağı idi. Cümhuriyyət ona görə bu bayrağı qəbul etdi ki, Nuru Paşa Gəncədə oturmuşdu və onun yanında türk bayrağını dəyişmək olmazdı. Həm də Nuru Paşanın ordusu Qafqaz İslam Ordusu idi, gərək türk bayrağı olaydı.\nMəhz Gəncədə 27 iyun tarixli qərarla türk dili Azərbaycanın dövlət dili elan edildi.\nMəhz Gəncədə 23 avqust tarixli qərarla Azərbaycan Xalq Cümhuriyyətinin vətəndaşlığı haqda qərar qüvvəyə mindi.\nMəhz Gəncədə 22 iyun tarixli qərarla taxıl, iribuynuzlu mal-qara və digər ərzaq məhsullarının ölkədən çıxarılması qadağan edildi.\nMəhz Gəncədə 23 avqust tarixli qərarla Azərbaycan vətəndaşlığı haqqında fərman verildi.\nMəhz Gəncədə 28 avqust tarixli qərarla məktəblər milliləşdirildi.\nMəhz Gəncədə dahi Üzeyir Hacıbəylinin başçılığı ilə "Azərbaycan" qəzeti işıq üzü gördü, Gəncənin qədim adı özünə qaytarıldı, Qaryagin qəzası Cəbrayıl adlandırıldı, Qori Müəllimlər Seminariyasının Azərbaycan şöbəsi Qazaxa köçürüldü.\nMəhz Gəncədə dövlətin sosial-iqtisadi, maliyyə əsaslarını yaratmaq, sərhəd rayonlarında mühafizə, gömrük postlarının təşkili, bank əməliyyatlarının nizama salınması və digər istiqamətlərdə əməli addımlar atıldı.\nƏn başlıcası, məhz Gəncədə Milli Ordumuzun təşkili sahəsində ilk addımlar atıldı, Azərbaycan dövlətçiliyini qorumaq, ölkəmizin ərazi bütövlüyünü təmin etmək üçün real işlər görüldü: hərbi nazirlik, hərbi zavod yaradıldı. İyunun 19-da Azərbaycan ərazisində hərbi vəziyyət elan edildi. 26 iyun 1918-ci ildə Azərbaycan dövlətinin ilk nizami hərbi qüvvəsi olan müsəlman korpusu əsasında "Əlahiddə Azərbaycan korpusu" yaradıldı. Əlahiddə Azərbaycan Korpusunun komandirinə general rütbəsi verildi. Diviziya komandiri səlahiyyətlərinə malik olan Azərbaycan korpusunun komandiri hökumətin xüsusi tapşırığını yerinə yetirməyə başladı ki, bu da faktiki olaraq Azərbaycan Silahlı Qüvvələrinin yaradılması demək idi. İyulun 11-də hərbi səfərbərlik elan olundu, hərbi mükəlləfiyyət haqda qərar qəbul edildi, zabit kursları təşkil olundu.\nXarici siyasətdə mühüm işlər görüldü: daşnakların Azərbaycan xalqına qarşı törətdikləri cinayətləri araşdıran Fövqəladə Təhqiqat Komissiyası yaradıldı. Komissiya Birinci Dünya müharibəsi (1914-18) dövründə bütün Cənubi Qafqaz ərazisində türk-müsəlman əhaliyə qarşı törədilən soyqırımı vəhşiliklərini və onların əmlakının talan olunması məsələlərini araşdırıb, cinayətkarları məhkəmə məsuliyyətinə cəlb etməli idi. Hökumətin bu qərarı ilə əslində azərbaycanlılara qarşı soyqırımlarına hüquqi qiymət verilməsinin əsası qoyuldu. Komissiya qısa bir vaxtda 36 cild və 3500 vərəqdən, 100-dən çox fotoşəkildən ibarət təhqiqat materialları hazırladı və dünya ictimaiyyətinə çatdırmaq üçün konkret işlər gördü.\nTarixən çox qısa vaxt ərzində həyata keçirilən bütün bu tədbirlərə baxmayaraq, Fətəli xan Xoyski hökumətinin başlıca vəzifəsi Azərbaycan Xalq Cümhuriyyətinin hakimiyyətini ölkənin bütün ərazisində bərqərar etmək, Bakını və onun ətraflarını Azərbaycan xalqının düşmənlərindən təmizləmək idi. Bu isə asan məsələ deyildi. Çünki Qafqaz İslam Ordusunun və Azərbaycan hökumətinin hərbi planlarından xəbərdar olan Stepan Şaumyan Cümhuriyyət Hökumətinə əl-qol açmaq imkanı verməmək üçün Bakı Sovetinin əsasən ermənilərdən ibarət olan yaxşı silahlanmış bolşevik-daşnak qoşunlarına Gəncə üzərinə yürüş əmri vermişdi. 12 iyun 1918-ci ildə Kürdəmir artıq daşnakların əlinə keçmişdi. Lakin iyunun 27-30-da Göyçay uğrunda gedən qanlı döyüşlərdə türk və azərbaycanlılardan ibarət Qafqaz İslam Ordusu bolşevik-daşnak hərbi birləşmələrini darmadağın etdi. İyulun 20-də Şamaxının azad olunması ilə Bakıya yol açıldı. Türk əsgərlərinin Azərbaycan hərbi qüvvələri ilə birlikdə həyata keçirdiyi müzəffər İstiqlal yürüşünün növbəti hədəfi Bakı idi.\nBakının düşmən qüvvələrdən azad edilməsi üçün Qafqaz İslam Ordusu ciddi hazırlıq işləri apardı. Ordu müəyyən hazırlığını başa çatdırdıqdan sonra Bakıya doğru hərəkət etmək qərarına gəldi. Bakının şimalındakı Şamaxı və Mərəzə ilə cənubundakı Salyan-Neftçala bölgəsini düşməndən təmizlədikdən sonra Qafqaz İslam Ordusu Bakının 60-70 kilometrliyinə qədər yaxınlaşmışdı. Hərbi birləşmələr son dərəcə ağır bir vəziyyətdə irəliləməkdə davam edirdilər. Ordu silah-sursat, rabitə, nəqliyyat, su və ərzaq çatışmazlığı kimi bir çox çətinliklər içindəydi. Əsgərlərin ehtiyacını ödəmək üçün qurulan mərkəzlərlə ordu arasındakı məsafə də artmışdı. Qızıl Ordu birləşmələri geri çəkilərkən rabitə xətlərini, dəmir və şose yolu ətrafında işə yarayacaq su və ərzaq mənbələrini məhv edirdilər. Qafqaz İslam Ordusunun istehkam qurmaq imkanları məhdud idi. Belə ki, əllərində lazımi ləvazimat yox idi. Nuru Paşa düşmənin məhv etdiyi rabitə xətlərini və dəmir yolunu istifadəyə yararlı hala salmağa çalışırdı. Amma ixtisaslı mütəxəssis tapmaq çətin olduğundan, işlər ləng gedirdi.\nTarix üzrə fəlsəfə doktoru Səbuhi Əhmədovun bildirdiyinə görə, sentyabrın 13-də saat 17:11-də Hacı Həsən kəndinin qərbindəki müşahidə məntəqəsində Nuru Paşa Bakı üzərinə həlledici hücum əmrini imzaladı. Həmin gün axşam Qafqaz İslam Ordusu komandirinin “Sarıxaçlı kilsə istiqamətində irəli” – deyə orduya müraciət əmri verildi. Bu əmr Bakıya qəti hücumun sentyabrın 14-də başlayacağını bildirirdi. Sentyabrın 14-də səhər tezdən, hələ günəş çıxmamış xilaskar ordu Şubanı dağlarından enərək Yasamal yamaclarına çıxdı və əl bombaları ilə düşməni məhv edərək şəhərin girişində dayandı. Otuz saatlıq qanlı vuruşdan sonra ağ bayraqlı avtomobildə İran konsulu ilə birlikdə döyüş yerinə gələn düşmənin qərb cəbhəsi üzrə erməni komandiri şəhəri təslim etməyə hazır olduqlarını bildirdi.\nBununla da "Sentrokaspi diktaturası" darmadağın edildi və Bakını anti-Azərbaycan qüvvələrin əlindən xilas oldu. Professor Musa Qasımlının bildirdiyinə görə, Nuru Paşa Bakının alınması barədə Azərbaycan hökumətinə, Ənvər Paşaya, 3-cü və 9-cu Ordu komandanlarına teleqramlar göndərdi. Teleqramların hamısı eyni cümlə ilə başlayırdı: ''Bakı şəhəri 36 saatlıq şiddətli müharibədən sonra sentyabrın 15-də saat 9-da fəth olunub". İstanbulda olan M.Ə.Rəsulzadəyə telefonla zəng edən Osmanlı dövlətinin hərb naziri Ənvər Paşa onu təbrik etdi. M.Ə.Rəsulzadə öz növbəsində Azərbaycan hökumətinin sədri F.Xoyskiyə teleqram göndərib Azərbaycan xalqı və hökumətini böyük qələbə münasibətilə ilə təbrik etdi. Fətəli Xan Xoyski Nuru Paşanı şəhərin azad edilməsi münasibətilə təbrik edərkən yazırdı: "Millət Sizə minnətdardır".\n1918-ci il sentyabrın 17-də – Fətəli xan Xoyski kabinetinin təşkilindən üç ay sonra Cümhuriyyət Hökuməti Bakıya köçdü. Bakı paytaxt elan olundu.\nBu yazı "Bakcell" şirkətinin dəstəyi ilə hazırlanıb


Mingəçevir Dövlət Universiteti (MDU), ABŞ-ın Azərbaycandakı Səfirliyi və “Resource Hub”-ın birgə tərəfdaşlığı ilə təşkil edilən “Bu gün hərəkət et, sabah dəyiş” adlı ingilis dilinin tədrisi layihəsi çərçivəsində 2021-ci ilin 15 sentyabr tarixindən etibarən tələbələr üçün nəzərdə tutulmuş təlimlərə start verilib.\nBundan əvvəl, sentyabrın 9-da MDU-da layihədə iştirak edəcək tələbələrlə görüş keçirilib.\nGörüşdə “Resource Hub” platformasının təsisçisi Gülnarə İsmayılova layihənin gənclərin inkişafı, xüsusilə onların xarici dil biliklərinin, oxu, yazı və danışma qabiliyyətlərinin artırılması üçün yaratdığı imkanlardan bəhs edib.\nHibrid formatda (onlayn və offlayn) təşkil ediləcək layihədə 30 nəfər tələbənin iştirakının nəzərdə tutulduğunu vurğulayan G.İsmayılova təlim proqramı haqqında ətraflı məlumat verib.\nSonra tələbələri maraqlandıran suallara aydınlıq gətirilib.\nQeyd edək ki, dörd ay ərzində reallaşdırılacaq sözügedən layihə çərçivəsində cari ilin avqustun 30-dan sentyabrın 14-dək MDU-nun ingilis dilinin tədrisi ilə məşğul olan akademik heyət üzvləri üçün təlimlər keçirilib.\nTəlim proqramı oxu dərslərinin mərhələləri və strategiyaları, dinləmə bacarıqlarının tədrisi metodları, ekstensiv və intensiv dinləmə, tənqidi dinləmə və dil öyrənmə, dinləmənin tədrisində onlayn resurslardan istifadə, oxu fəaliyyəti və texnikası, öyrənmə nəticələrinin artırılması, analitik oxu və mətn təfsiri, oxu bacarıqlarının qiymətləndirilməsi üsulları və digər mövzuları əhatə edib.\nLayihə müddətində müəllimlərin və tələbələrin əldə etdikləri bilik və bacarıqların ingilis dilinin tədrisində tətbiqi nəticələri ilə bağlı müvafiq monitorinqlər aparılacaqdır.\nSon dövrdə modernləşməyə doğru sürətlə irəliləyən MDU-da kadr potensialının və təhsilalanların hərtərəfli inkişafına xidmət edən bu tipli fəaliyyətlərin həyata keçirilməsinə xüsusi önəm verilir.


"Önümüzdəki həftələrdə Türkiyədə daha sərt iqtidar ortaya çıxacaq" [Audio - Müsahibə]\nParis Siyasi Tədqiqatlar İnstitunun tədqiqatçısı Bayram Balçı Amerikanın Səsinə müsahibədə Türkiyədə baş verən çevriliş cəhdindən və onun nəticələrindən danışıb.\n"Önümüzdəki həftələrdə Türkiyədə daha sərt iqtidar ortaya çıxacaq"\nTürkiyə üzrə ekspertin sözlərinə görə, çevrilişlə bağlı xəbərlərdən sonra ölkə başçısı Rəcəb Tayyib Ərdoğanın inasanlara küçələrə çıxmaq barədə çağırışından sonra buna əməl edənlərin əksəriyyətinin AKP və Ərdoğan tərəfdarı olmasına baxmayaraq onların arasında Ərdoğanı dəstəkləməyən insanlar da olub. Buna səbəb isə Türkiyə xalqının böyük hissəsinin hərbi çevrilişlərə qarşı olmasıdır və onlar yeni hərbi çevriliş istmədiklərini göstərmək üçün meydana çıxıblar. Bundan əlavə “bu çevriliş cəhdi başlayandan sonra Türkiyə parlamentində təmsil olunan dörd siyasi partiya çevrilişin əleyhinə olduqlarını açıqladı və bunun bir nəticəsi o oldu ki, onların tərəfdarları da küçələrə çıxdı,” deyə Bayram Balcı bildirib.\nSosial mediada prezident Ərdoğanın çevriliş cəhdindən xəbərdar olduğu və bundan istifadə edərək öz hakimiyyətini gücləndirəcəyi ilə bağlı söz-söhbətə cavab olaraq cənab Balçı “Mən buna inanmıram” deyib. Buna səbəb onun sözlərinə görə, parlament və cənab Ərdoğanın qaldığı otelə bomba atılmasıdır. “Çox təəssüf ki, Türkiyə tarixində hərbi çevrilişlər mövcuddur və Ərdoğanın da öz gücünü göstərmək üçün belə bir şeyi icad etdiyini deyənlərə inanmıram,” deyə Bayram Balçı bildirib. Lakin o həmçinin vurğulayıb ki, çevriliş cəhdinin baş tutmaması prezident Ərdoğanın lehinə çevriləcək və onun hakimiyyətinə daha çox güc verəcək. “Önümüzdəki həftələrdə Türkiyədə daha sərt iqtidar ortaya çıxacaq.”\nPrezident Ərdoğanın çevriliş cəhdinin arxasında Fətullah Gülənin olduğunu deməsi və Amerikanı onu Türkiyəyə ekstradisiya etməsinə dair çağrışları ilə bağlı cənab Balçı “onsuzda 2013-cü ildə Ərdoğan – Gülən koalisiyası pozulduqdan sonra Ərdoğan Gülənin Türkiyəyə geri göndərilməsini istəyirdi, amma qanuna görə bu, mümkün deyil. Lakin çevriliş cəhdinin ardından əgər Gülən camaatinin çevrilişlə əlaqəsi olduğu ortaya çıxsa və bununla bağlı sübutlar olsa, Türkiyə Gülənin ekstradisiya olunması üçün təzyiqləri artıracaq.”\nCənab Balçının fikrincə çevriliş cəhdini Gülən camaatı təşkil etməyib, amma mümkündür ki, burada onun bir barmağı var. Əgər bu sübut olunsa, Gülən məsələsi ABŞ-Türkiyə münasibətlərində çox mühüm rol oynayacaq.


Bir ailəyə endirilən 149 bıçaq zərbəsi – 24 saat sonra... - Cinayət DOSYESİ » Cenub.az - Regional Qazet\nBir ailəyə endirilən 149 bıçaq zərbəsi – 24 saat sonra... - Cinayət DOSYESİ\nÖmürlük azadlıqdan məhrum etmə cəzası alanların içində ən kiçiyinin neçə yaşı var, bilirsiniz? Bu azyaşlının imza atdığı dəhşətli qəddarlıq hakimlərə başqa çarə buraxmır.\n16 yaşının tamam olmasına lap azca qalmışdı. O isə 149 bıçaq zərbəsi ilə bir ailəni yer üzündən sildi. Bıçağı elə hikkə ilə vurur ki, sınıb 8 yaşlı qızın içində qalır. Bütün bunları insan ağlı qavramaqda çətinlik çəkir. Lakin acı həqiqət budur...\nCinayət DOSYESİ – 012\nKimin ağlına gələrdi ki, davamlı olaraq qaydasız döyüş yarışlarına baxmaq kiçik bir oğlanı qatilə çevirəcək. Və onun qurbanı altı yaşlı qız olacaq...\nHadisə 2001-ci ildə ABŞ-ın Florida ştatında Brovard dairəsində baş verib. Həyata çox tez əlvida deməli olan balaca qızın adı Tiffani Yunik idi. O Ketlin Qrosset-Teyt adlı dayəsini çox sevirdi. Həmin vaxta kimi dayə ilə balaca qız və onun ailəsi arasında heç bir problem yaşanmamışdı. Hətta dayə ailənin bir nümayəndəsinə çevrilmişdi. Elə buna görə də Ketlinin qıza baxmaq üçün gələndə yanında yeniyetmə oğlunu gətirməsinə də etiraz etmirdilər. Amma kaş ki, Ketlin bunu etməsəydi...\nTiffani Yunik və Lionel Tate\nYunik ailəsində adi günlərdən biri idi. Valideynlər işdə, balaca qızcığaz evdə dayəsi ilə birlikdə idi. Ketlin həmin gün 13 yaşlı oğlu Lionel Tate ilə birlikdə işə çıxmışdı. Həmin gün dayə axşam da uşağa baxmalı idi. Axşam saatlarında baxıcı ikinci mərtəbəyə çıxanda qızı televizora baxan oğlu ilə birlikdə qoyur. Əslində yeniyetmə oğlanla 6 yaşlı qızın münasibətləri pis deyildi. Onlar həmişə birlikdə oyun oynayırdılar. Televiziyada isə qaydasız döyüş nümayiş etdirilirdi. İzlədiklərinin böyük təsirinə düşən yeniyetmə balaca qızı vurmağa başlayır...\nAxşam saat 10 radələrində uşaqların alt qatdan səsləri gəlirdi. Dayənin heç ağlına da gəlməzdi ki, aşağıda vəziyyət çox pisdir. O, yalnız uşaqlara qışqıraraq, sakit olmalarını deyir. Hesab edir ki, uşaqlar oynayır və heç aşağı da enmir. Və yuxarıda 45 dəqiqə qalır. Birdən Lionel anasına deyir ki, Tiffani nəfəs almır.\nBu hekayənin nə qədər qorxunc olmasını morqda məhkəmə eksperti tərəfindən verilən rəydə görmək mümkündür. Ekspert yazır ki, qızın ölümünə qara ciyərin yırtılması səbəb olub. Amma ciyər partlayana kimi, o qədər əziyyət çəkib ki, bu körpə qız...\nEkspertlər kəllə və qabırğanın sınıqları ilə yanaşı, 35 başqa xəsarətin də şahidi olublar.\nƏvvəlcə hər şeyi gizlətsə də, bütün bunlardan sonra yeniyetmə etdiyi dəhşətli əməllə bağlı həqiqətləri söyləməli olub. O, ifadəsini dəyişərək pilləkənlərdən qızın üzərinə atıldığını, başını stola çırpdığını, dönə-dönə zərbələr endirdiyini deyib.\nHakimlər bu cür amansız hərəkətlərin müəllifinə şərti azadlığa buraxılmadan ömürlük azadlıqdan məhrum edilmə cəzası veriblər. Bir müddət keçdikdən sonra isə məlum olur yeniyetmə məhbus əqli cəhətdən sağlam deyil. Bundan sonra onun cəzasına yenidən baxılıb. Və 2004-cü ildə on illik sınaq müddəti ilə azadlığa buraxılıb.\nLionel Tate illər sonra\n16 yaşı tamam olmadan ömürlük həbs cəzası alan digər “qəhrəman”ımız Craig Pricedir. Onun törətdiklərini sakit halda oxumaq mümkün deyil. Bu necə hikkədir?.. Bir uşağın içində sevgi əvəzinə cinayət törətmək hərisliyi böyüyür. Nəticədə bir ailəyə endirilən 149 bıçaq zərbəsi...\nZaman 1989-cu il sentyabrın 4-ü, məkan - ABŞ-da Uorvik şəhəri. 39 yaşlı Coan Hiton və onun iki qızı - 10 yaşlı Cennifer və 8 yaşlı Melissa evlərində ölü tapılır. Hadisə yerinə gələn polis Coanda təxminən 57, 10 yaşlı Ceniferdə 62 və 8 yaşlı Melisada 30 bıçaq yarası olduğunu söyləyirlər. Bıçaqlamalar o qədər sərt olub ki... Təsəvvür edin ki, bıçaq sınaraq bir hissəsi 8 yaşlı Melisanın bədənində qalıb.\nCraig Price və qətlə yetirdiyi ailə\nİstintaq tərəfi hesab edirdi ki, bu ailə oğurluğun qurbanı olub, onun cinayətin əsas motivi olduğuna inanırdılar. Polisin versiyasına görə, evi boş bilib oğurluğa gələn şəxs ailə üzvləri ilə rastlaşanda mətbəx bıçağını götürüb və ehtirasla həmin yaraları vurub. Həmçinin hesab olunurdu ki, oğurluq edən şəxs həmin ərazidə yaşan biri olub və qolunda yara da var.\nCraig Price yaxalanan zaman\nCraig Pricenin əlində sarğısı var idi. Bu polisin diqqətindən yayınmır. O, ilk sorğusunda deyir ki, əlini maşının şüşəsi kəsib. Lakin polis onun hekayəsinə inanmayıb. Evində axtarış aparılır, bıçaq, əlcək və digər sübutlar tapılır. O, iki il əvvəl ərazidə törədilən daha bir qətlin icraçısı olduğunu etiraf edib. Ona on altı yaşı tamam olmamışdan bir gün əvvəl ömürlük həbs cəzası verildi.\nCraig Price illər sonra/lent.az


Qanun maddǝlǝrinin lǝğvi üçün ikinci müraciǝt | TRT Azerbaycan\nQanun maddǝlǝrinin l...\nQanun maddǝlǝrinin lǝğvi üçün ikinci müraciǝt\n“İslam qanunu”nun ǝlaqǝli maddǝlǝrinin lǝğvi üçün ikinci dǝfǝ olaraq Konstitusiya Mǝhkǝmǝsinǝ müraciǝt edilib.\n04.12.2015 ~ 07.11.2020\nAvstriya Türk İslam Birliyi ilǝ 60 cǝmiyyǝt dǝrnǝk statusundakı mǝscidlǝrin bağladılmasını nǝzǝrǝ alan “İslam qanunu”nun ǝlaqǝli maddǝlǝrinin lǝğvi üçün ikinci dǝfǝ olaraq Konstitusiya Mǝhkǝmǝsinǝ müraciǝt edib.\nBirlik tǝrǝfindǝn 60 cǝmiyyǝt adından verilǝn birgǝ açıqlamada bildirilib ki, “İslam Qanunu”nda yer tutan maddǝyǝ görǝ yüzlǝrlǝ islami cǝmiyyǝt vǝ mǝscid idari qǝrarla 2016-cı il martın 1-dǝn tutmuş Daxili İşlǝr Nazirliyi tǝrǝfindǝn bağladılacaq.\nHökumǝtin Avstriya İslam cǝmiyyǝti üzǝrindǝn dini fǝaliyyǝtlǝrǝ bir mǝrkǝzdǝn nǝzarǝt etmǝk istǝdiyi ifadǝ edilǝn açıqlamada, bunun yaradacağı ciddi narahatlığa görǝ mǝhkǝmǝyǝ müraciǝt edildiyi bildirilib.\nQeyd edǝk ki, 600 minǝ yaxın müsǝlmanın yaşadığı Avstriyada cǝmiyyǝt statusunda 300-dǝn artıq mǝscid var.


BNA-dan sürücülərə MÜRACİƏT: "Avtobusların hərəkət üstünlüyünə anlayışla yanaşın" - FOTO\nQurumdan Lent.az -a verilən məlumata görə, plana əsasən, hazırda sərnişindaşımaları üzrə 153 müntəzəm və 10 ekspress marşrut xətti xidmət göstərir. Bu xətlər üzrə ümumilikdə 2100 ədədə yaxın avtobus cəlb olunub ki, bu da adi rejimlə müqayisədə 13-15 faiz çoxdur. Daha 70 ədəd avtobus isə ehtiyyat olaraq səhər və axşam pik saatlarında daşımalara cəlb olunacaq.\nBunu nəzərə alaraq, fərdi avtomobil sürücülərindən xahiş edirik ki, avtobusların hərəkət üstünlüyünə anlayışla yanaşsınlar. Xüsusən də avtobusların dayanacaq məntəqələrinə sərbəst giriş-çıxışına şərait yaradılmalıdır. Dayanma-durma və parklanma qaydalarına ciddi şəkildə əməl olunmalıdır. Nəqliyyat vasitələrinin dayanacaq məntəqələrinin ərazisində, avtobusların hərəkət trayektoriyasında park edilməsinə yol verilməməlidir.


14:46 25 Fevral 2019 946 dəfə oxunub\nMənim bir nənəm vardı - Pürzə ana (nənələrimin ikisinə də ana deyirdik). Uşaq vaxtı mən nənəmi yox, babamı daha çox sevirdim - Qurban dədəmi. Təkcə mən yox, elə o biri nəvələri - bacım, dayım oğlanları da.\nBabam hər səhər yeməkdən sonra səliqəli geyinib, aerodrom kepkasını başına qoyub «idarənin yanı» deyilən bir yerə yollanırdı (böyüyəndən sonra oranın kəndin inzibati idarələrinin yanında yerləşən çayxana olduğunu öyrəndim), hər gün günorta alman dəqiqliyi ilə eyni saatda nahara gəlirdi, sonra yenə “idarənin yanına” gedirdi, bir də axşam qoyunlar örüşdən qayıdan vaxtı dönürdü. Qoyunları rahlayırdı, sonra vaxtını bizimlə keçirirdi: bizimlə söhbət eləyirdi, qarpız kəsirdi, dombalaq aşmaq öyrədirdi. Babam mənim mütaliə həvəsimi dəstəkləyən iki insandan biriydi. Yay tətillərində onlarda qaldığım günlər (on gün atamgilin kəndində, on gün anamgilin - üç aylıq yay tətili belə keçirdi) kənd kitabxanasından bədii kitablar alıb gətirirdi. Hansı kitabın adını çəksəm, ertəsi gün nahara gələndə əlində olurdu. Belə babaydı mənim Qurban dədəm.\nAmma nənəm… Nənəm bütün günü deyinirdi. Bizə yox. Qətiyyən. Sevimli babamızın qarasına deyinirdi. Ona alçaldıcı bir ləqəb də qoymuşdu. İş görəndə, sakit oturanda dayanmadan dodağının altında mızıldanırdı, təkcə babam evdə olanda susurdu. Biz də məzələnirdik onunla: “Nə dedin, Pürzə ana? Ləlöyün kimdi? Ay Pürzə ana, Ləlöyün niyə elə eləyirdi ki?”\nYalnız böyüyəndən, o üç aylıq yay tətilləri birdəfəlik bitəndən sonra onun mızıltılarını diqqətlə dinləməyə başladım. İlahi, o mızıltılarda qorxu vardı! Döyülmək qorxusu, əziyyət görmək qorxusu. Təkcə babamdan yox, doğma xalası olan qayınanasından, dost-doğma xalası qızları olan baldızlarından. Bir də sonsuz nifrət. İndi xatırlayıram ki, o mızıltılarda babamın əsl adını eşitməmişəm. Ümumiyyətlə, özümü bildim-biləli nənəm bir dəfə də babamın adını dilinə gətirməyib. Hər halda bizim yanımızda olmayıb belə şey.\nSonra bir dəfə iki-üç günlük kəndə gedəndə (ya yasa getmişdim, ya toya) çardağa atılmış köhnə şəkillərin arasında Pürzə ananın uşaqları ilə birlikdə çəkilmiş bir şəklini tapdım. Mamam, xalalarım, dayılarım - hamısı balacaydı orda. Amma Pürzə ana mənim uşaqlıqda, yeniyetməliyimdə, yetişkənliyimdə gördüyüm kimiydi - qoca, saçları çallaşmış, sərt baxışlı. Keçi quyruğuna oxşayan nazik, kül rəngli hörükləri Peppininki kimi hərəsi bir tərəfə baxırdı. Elə bil, heç vaxt cavan olmamışdı, heç vaxt gülməmişdi. Hərçənd uşaqların balacalığını nəzərə alsaq, o şəkil çəkiləndə qırx, maksimum qırx beş yaşı olmalıydı.\nİndiyə qədər də onun əhvalatını tam bilmirəm, nə mamagil, nə nənənin bacıları bu barədə danışmağı xoşlamırlar. Amma fraqmentar şəkildə, sözarası eşitdiklərimdən anladığım qədərilə, əri, qayınanası, baldızları ona çox əziyyət verirlərmiş.\nNəvələr başlarından dağılışandan bir müddət sonra nənəm tez - tez şəhərə gəlməyə başlamışdı. On gün bizdə, iyirmi gün bir oğlunun, beş gün o birinin evində qalırdı və… Bir - iki aydan sonra bir gün hövlnak oyanıb boğçasını (məhz, boğçasını) yığmağa başlayırdı. Hara getdiyini soruşanda isə «Siz o dəli Ləlöyünü çağırmısız, gəlib öldürəcək məni!» deyirdi. Heç bir təkidə, yalvarışa, xahişə fikir vermirdi, qaçıb gedirdi, öz övladlarına da güvənmirdi. Bir gün-iki gün sonra kəndə qayıtdığını eşidirdik.\nNəhayət, lap yaşlı vaxtında babamdan ayrıldı. Atasının ikinci arvadı öləndən sonra (atası çox uzun yaşamışdı) «atama mən baxacam» deyib evdən çıxmışdı və bir də babam öləndən sonra qayıtmışdı evinə.\nDeyilənə görə, nənəmin ən böyük arzusu təhsil almaq imiş. Hətta buna görə, arabaya atılıb şəhərə getmək istəyib, amma atası “sən getsən, bu səkkiz uşağa kim baxacaq?” deyərək, əlini atıb onu arabadan düşürüb. Ancaq mənə elə gəlir ki, Pürzə ana ömür boyu səyahət eləməyi arzulamışdı. Çünki şəhərə gələndə bir dəqiqə belə sakit otura bilmirdi, «gedim, bir dünyanı görüm» deyib evdən çıxırdı, bir də axşam əlində bir “Koka-kola”yla geri qayıdırdı. Hərçənd nə bilim, bəlkə də sadəcə içindəki narahatlığın, qorxunun ucbatından sakit ola bilmirdi, olduğu yerə sığışmırdı.\nMənim bir nənəm vardı… Çox ümid eləyirəm ki, o dünya deyilən bir şey yoxdu və sən öz dediyin kimi, sadəcə torpağa qarışacaqsan. Yox, əgər varsa… Orda o Ləlöyünlə qarşılaşmamağın, nəhayət, hüzur tapmağın diləyiylə.\nÖlümün xeyir, Pürzə ana!


"Şakro Molodoy" kriminal aləmin lideri elan olundu\n"Qanuni oğru" Zaxari Kalaşov (Şakro Molodoy) cinayət işi materiallarında barəsində "Rusiya cinayətkar aləminin lideri" ifadəsi işlədilən yeganə insandır.\nMilli.Az aznews.az-a istinadən xəbər verir ki, bu, ölkədə tətbiq edilən nadir haldır. Bundan əlavə, FTX tərəfindən onun barəsində açılan cinayət işi maddəsi də nadir hallarda rast gəlinənlərdəndir. Belə ki, Şakro barəsində "cinayət iyerarxiyasında yüksək mövqe tutan şəxs tərəfindən cinayətkar birliyin təşkili" maddəsilə cinayət işi açılıb.\nİstintaqın versiyasına görə, Şakro aşağı ranqlı kriminal avtoritetlərin və "federal" cinayətkar aləmin sıravi iştirakçılarının fəaliyyətini koordinasiya edib, müstəqil fəaliyyət göstərən müxtəlif mütəşəkkil qruplar arasında sabit əlaqələr yaradıb, onlar üçün cinayət planları hazırlayıb, onlar arasında təsir dairələrini bölüşdürüb və gəlirləri paylaşmaqlarına kömək edib.\nMəlumat üçün bildirək ki, Zaxari Kalaşov bu ilin iyul ayında Rusiya Daxili İşlər Nazirliyinin keçirdiyi xüsusi əmıliyyatla saxlanılıb. "Qanuni oğru"nun saxlanılmasının videogörüntüləri də mediaya ötürülüb.\nŞakro Molodoy kriminal aləmin lideri elan olundu


Ev Cəmiyyət “Köhnə münaqişə üçün yeni silahlar təhlükəsi”- Qarabağ döyüşləri dünya mediasında\nQarabağ uğrunda döyüşlər, atəşkəs, istifadə edilən silahlar, qüvvələr nisbəti – dünya mətbuatı döyüş bölgəsində yaranmış vəziyyət haqqında nə yazır?\n“Dağlıq Qarabağ: Köhnə münaqişə üçün yeni silahlar təhlükəsi”, Aljazeera sonuncu məqaləsi üçün belə bir başlıq seçib.\n“Dağlıq Qarabağ uğrundakı yeni müharibə ənənəvi müharibədir və peşəkar silahlı qüvvələr tərəfindən aparılır. Amma bu dəfə 21-ci əsrin yüksək texnoloji silahları onilliklərdir ki, davam edən qarşıdurmanı əvvəlkindən daha dağıdıcı etmək gücünə malikdir”.\nDöyüş meydanından alınan videolar və tərəflərin hərbi qabiliyyəti barədə məlumatlar Azərbaycanın, xüsusən də İsrail və Türkiyə istehsalı dronları sayəsində üstünlüyə malik olduğunu göstərir, Aljazeera yazır.\nLakin məqaləyə əsasən, onların dağıdıcı gücünün münaqişədə “həlledici amilə” çevrilib-çevrilməyəcəyi hələ isbat olunmalıdır.\nMüharibədə istifadə olunan silahlar barədə The Guardian qəzeti də yazır. Britaniya nəşrinə görə, Dağlıq Qarabağ uğrunda döyüşlər yenidən alovlanıb və onun əziyyətini mülki əhali çəkir.\nQəzet yazır ki, iki həftə əvvəl başlayan döyüşlər köhnə və yeni müharibənin qarışığıdır: “Bir mənada bu yeni münaqişə tarixin təkrarlanmasıdır. Başqa tərəfdən, o, gələcək müharibələrin necə görünə biləcəyinə işarə edir”.\nAK-47-lərlə silahlanmış çağırışçılar Birinci Dünya Müharibəsində olduğu kimi, səngərlərdə üz-üzə qalırlar, eyni zamanda səmada müasir pilotsuz təyyarələr və uzaq mənzilli raketlər uçur, The Guardian yazır.\nErmənilərin yaşayış məntəqələrinə baş çəkən müxbirlər yerli sakinlər üçün təhlükələrdən bəhs edir: “Hava hücumu sirenası Azərbaycan təyyarəsinin ermənilərin nəzarətindəki hava məkanına keçdiyini xəbərdar edəndə sakinlərin sığınacaq tapmaq üçün təxminən üç dəqiqə vaxtı olur. Bəzən Rusiya istehsalı olan raketdən müdafiə sistemləri işləmədikdə, heç bir xəbərdarlıq olmur”.\nEuronews nəşrinə əsasən, müvəqqəti atəşkəsi təmin etmək üçün ABŞ və Avropa ölkələrinin daha çox iştirakı tələb olunur.\nAtəşkəsin effektivliyini artırmaq üçün “Minsk Qrupunun üçüncü həmsədri olan ABŞ-dan daha aktiv hərəkət və sabitləşmə üçün lobbiçilik” səylərinə ehtiyac var, Conciliation Resources təşkilatının Qafqaz proqramları direktoru Laurence Broers Euronews-a bildirib.\nMəqalədə deyilir ki, Rusiya “dörd il əvvəlki təsir gücünə sahib deyil” və Türkiyənin iştirakı sayəsində Azərbaycan “xüsusilə də xoşuna gəlməyən” Rusiya təkliflərinə “daha sərt müqavimət” göstərə bilər.\nAzərbaycanla Ermənistan arasında davam edən döyüşlər şəraitində Türkiyə ilə ailə əlaqələrinə rəğmən, Britaniyanın Baş naziri Dağlıq Qarabağda baş verən hadisələrə bu günə qədər açıq münasibət bildirməyib, The Times qəzeti yazır.\nÖtən əsrin əvvəllərinə nəzər salan Britaniya nəşri Boris Johnson-un babasının, jurnalist Ali Kemalın o dövrdə siyasətə qatıldığını, Atatürk hökumətini və ermənilərə qarşı hadisələri tənqid etdiyini xatırladır. Məqalədə onun həmçinin “İngiltərəyə işləyən xain” kimi linç olunub öldürüldüyü da qeyd olunur.\nMəqalənin müəllifi Richard Spencer sual edir ki, ailəsinin bölgə ilə bu qədər yaxın əlaqələri olan Britaniyanın Baş naziri qarşıdurma haqqında niyə susur.\nBoris Johnson-un Türkiyə Prezidenti Recep Tayyip Erdoğanla Dağlıq Qarabağ münaqişəsini müzakirə etdiyi barədə xəbərdən başqa açıqlama vermədiyi vurğulanır.\nİranın Daxili İşlər naziri bildirib ki, Ermənistan və Azərbaycan arasında Dağlıq Qarabağ uğrunda gedən döyüşlər İran ərazisinə yayılsa, ölkəsi buna reaksiya göstərəcək, DW bildirir. Abdolreza Rəhmani Fəzli bu sözləri keçən həftə döyüş bölgəsindən raketin İranın şimal-qərbindəki sərhəd bölgəsindəki kəndə düşməsindən sonra deyib.\nEyni zamanda İran münaqişədə vasitəçilik etməyi təklif edir.\nDW yazır ki, Tehran münaqişənin İran cəmiyyətinə keçməsinin qarşısını almaq istəyir. Çünki İranda həm ermənilər, həm də azərbaycanlılar yaşayır.\nƏvvəlki məqaləTixanovskaya Lukaşenkaya ultimatum verir\nNövbəti məqalədəBP: Bu ilin sonunədək Azərbaycan qazının Avropaya nəqlinə başlanacaq


Səcdə nəyin üzərinə ediləcək? - Müsəlmanlar\nSəcdə nəyin üzərinə ediləcək?\nSual: Şiələr, biz səcdəni təmiz, müqəddəs toprağın üzərinə edirik və bu səbəblə özümüzlə möhür gəzdiririk” – deyirlər. Bu səbəblə xalçanın, taxtanın və bir çox maddənin üzərində səcdə etməyi caiz görmürlər. Onların bu fikri nə dərəcədə doğrudur?\nCavab: Bu nə peyğəmbərin, nə səhabələrinin, nə də əhli beyt imamlarının etmədiyi, sonradan şiələr tərəfindən uydurulan bir bidətdir. Cəhalət artdıqca, (istisnasız bütün məzhəblər içərisində) bidətlər və şəkilçilik ön plana çıxmışdır.\nXalçaya, taxtaya, möhürə, dəmirə, daşa, torpağa səcdə edilmir! Əsas məsələ təmiz hərhansı bir yerdə Allah üçün səcdə edilməsidir. Allah Təala, bizə; “لَهُ يَسْجُدُونَ = səcdə edin”– dediyi zaman səcdə ediləcək hər hansı bir yerin cinsi deyil, səcdənin fiziki, mənəvi forması nəzərdə tutulur. Yəhudiləşmə təmayülünə düşənlər isə, əsl mətləbdən yayınaraq: “Nəyin üzərinə, necə, əllər necə tutulacaq, səcdədə burun da dəyəcəkmi, arxada ayaqlar necə olacaq?”– deyə, mübahisə çıxarır və müsəlmanları bir-birindən ayırırlar. Bəziləri də bunların ixtilaflarına baxıb namazlarını tərk edir. Bu eynilə yəhudilərə verilən inək misalına bənzəyir: Yəhudilərə inək kəsin deyildiyi zaman onlar, “necə bir inək, dişi yoxsa erkək, rəngi, yaşı və s. necə olacaq?”– deyə problem çıxardılar. Bu günün müsəlmanları da çox şeydə belədir.\nBu barədə hər hansı bir hədisi, ayəni dəlil gətirməyi də lüzum görmədim. Çünki, belə problemləri müsəlmanların arasından qaldırmaq üçün hədis kifayət deyil, hətta yuxarıdakı kimi ayə belə gətirsək xeyri yoxdur. Problemin həlli üçün; Allahın kitabı xaricində müqəddəsləşdirilən şeyləri qaldırmaq və yəhudiləşmiş zehniyyətdən xilas olmaq lazımdır.\nSuala cavab verdi: Aydın Mülayim\nYalan danışmağın pis olduğunu hansı təbiət hadisələrindən başa düşə bilərik?\nNur surəsinin 33-cü ayəsi kimdən bəhs edir?


“Yaşıl dəhliz” layihəsi şəffaf vergi partnyorluğu əsasında fəaliyyət göstərəcək - AZƏRTAC – Azərbaycan Dövlət İnformasiya Agentliyi\n“Yaşıl dəhliz” layihəsi şəffaf vergi partnyorluğu əsasında fəaliyyət göstərəcək\nDekabrın 14-də Vergilər Nazirliyi yanında Bakı Vergilər Departamentində KİV nümayəndələri üçün “Açıq Qapı Günü” keçirilib.\nNazirliyin mətbuat xidmətindən AZƏRTAC-a bildirilib ki, tədbir departamentin vergiödəyicilərinə xidmət mərkəzi ilə tanışlıqdan başlayıb. Mətbuat nümayəndələrinə xidmət mərkəzinin əsas fəaliyyət istiqamətləri, iş prinsipləri və s. barədə ətraflı məlumat verilib.\nBildirilib ki, lazımi maddi texniki baza ilə təmin olunan mərkəz ötən il vergiödəyicilərinin istifadəsinə verilib. Xidmət Mərkəzində vergiödəyicilərinə mövcud vergilər, onların hesablanması və ödənilməsi qaydaları, ödəyicilərin və vergi orqanlarının hüquq və vəzifələri, qanunvericiliyin tətbiqi məsələləri, bəyannamələrin təqdim olunması müddətləri, vergi güzəştlərindən istifadə imkanları, vergi borcu haqqında ətraflı məlumatlar verilib, vergi xidmətləri göstərilib.\nSonra KİV nümayəndələri üçün şəffaf vergi partnyorluğu əsasında fəaliyyət göstərən vergiödəyicilərinə “Yaşıl dəhliz” prinsipi ilə göstəriləcək xidmətlərlə bağlı təqdimat keçirilib.\nVergilər nazirinin müşaviri, Vergi ödəyicilərinə xidmət baş idarəsinin rəisi Ələkbər Məmmədov bildirib ki, görüşün məqsədi ictimaiyyəti Vergilər Nazirliyinin vergi sahəsində həyata keçirdiyi islahatların davamı olan yeni “Yaşıl dəhliz” layihəsi ilə tanış etməkdir.\nOnun sözlərinə görə, Prezident İlham Əliyevin “2016-cı ildə vergi sahəsində aparılacaq islahatların istiqamətləri”nin təsdiqi və vergi inzibatçılığının təkmilləşdirilməsi haqqında” Sərəncamı vergiödəyiciləri ilə vergi orqanları arasında qarşılıqlı etimadın və şəffaflığın daha da artırılması, sahibkarlara əlverişli şəraitin yaradılması məqsədilə vergi sistemində islahatların davam etdirilməsini, ölkədə könüllü əməletmə səviyyəsinin yüksəldilməsinə nail olunmasını nəzərdə tutur. Bu istiqamətdə görülən işlər çərçivəsində şəffaf vergi partnyorluğu prinsipi əsasında fəaliyyət göstərən vergiödəyiciləri ilə aparılacaq işlərin, onlara göstəriləcək xidmətlərin müəyyən edilməsi üçün vergilər naziri Fazil Məmmədovun əmri ilə müvafiq qaydalar təsdiq edilib.\nBu qaydalar şəffaf vergi partnyorluğu əsasında fəaliyyət göstərən vergiödəyicilərinin müəyyən edilməsi meyarlarını, onlara göstəriləcək xidmətləri və digər məsələlər üzrə prosedurları tənzimləyir. Bildirilib ki, vergiödəyiciləri “Partnyor vergiödəyicisi statusu”na malik olmaq üçün bir sıra meyarlara cavab verməlidir. Belə ödəyicilər, ilk növbədə, vergi hesabatlarını vaxtlı-vaxtında təqdim etməli, vergiləri tam həcmdə və vaxtında ödəməli, işçilərinin sayını və onların əmək haqlarını düzgün bəyan etməli, gücləndirilmiş elektron imzaya sahib olmalı, mühasibat uçotunu beynəlxalq və ya milli uçot standartlarına uyğun, yazışmaları isə əsasən elektron şəkildə aparmalıdırlar.\nPartnyor ödəyicilərə, ərazi məhdudiyyəti nəzərə alınmadan, “Yaşıl dəhliz” prinsipi əsasında xidmət göstəriləcək. Burada, bir sıra ənənəvi xidmətlərlə yanaşı, İKT-nin son nailiyyətlərinə əsaslanan innovativ xidmətlərin də təqdim edilməsi nəzərdə tutulur. Belə xidmətlərə videobağlantılar, çağrı və xidmət mərkəzlərində partnyor ödəyicilərə növbəsiz və sürətli xidmətlərin göstərilməsi, partnyor ödəyicilərin müraciəti əsasında onlar üçün “dəyirmi masa”, seminar və konfransların təşkili, xüsusi təlim proqramlarının hazırlanması və s. aiddir.\nƏ.Məmmədovun sözlərinə görə, koordinasiya işlərinin təşkili məqsədilə hər bir partnyor ödəyici üçün aidiyyəti vergi strukturundan kuratorlar ayrılacaq. Kuratorlar partnyor ödəyicilərin müraciəti əsasında onlara ünvanlı xidmətlər göstərəcəklər. Partnyor vergiödəyicilərinin siyahısı, onların razılığı əsasında, mütəmadi olaraq açıqlanacaq. Bu digər vergiödəyiciləri üçün də nümunə olacaq və onlar intizamlı vergiödəyicisi olmağın üstünlüklərini aydın şəkildə görə biləcəklər.\nİlkin mərhələdə Bakı şəhərində belə tələblərə cavab verən ödəyicilərin sayının 400-dən çox olduğunu bildirən Ələkbər Məmmədov hazırda yerli vergi orqanlarında analoji qurumların yaradılması ilə bağlı təkliflər hazırlandığını və yaxın vaxtlarda həmin təkliflərin müzakirəyə çıxarılacağını diqqətə çatdırıb.\nTədbirdə o da bildirilib ki, vergi orqanları şəffaf partnyorluq prinsipi əsasında fəaliyyət göstərən ödəyicilərə münasibətdə yaranan ziddiyyətli məqamları qarşılıqlı razılaşma yolu ilə həll etməyə çalışacaq, onların müraciətlərinə mövcud qanunvericilikdə müəyyən edilmiş müddətlərdən daha tez baxılacaq.\nƏ.Məmmədov qeyd edib ki, “Yaşıl dəhliz” layihəsinin uğurlu tətbiqi ölkədə investisiya və biznes mühitinin yaxşılaşdırılmasına, könüllü vergi əməletmənin artmasına və cəmiyyətdə vergi mədəniyyətinin yüksəlməsinə səbəb olacaq.\nTədbirin sonunda mətbuat konfransı keçirilib.\nAZERTAG.AZ :“Yaşıl dəhliz” layihəsi şəffaf vergi partnyorluğu əsasında fəaliyyət göstərəcək


Yanğın təxribatdırmı? – Təhlil\n20 May 2015 - 12:52\n“Odlu çərşənbə”dən 11 sentyabra\n19 May 2015-ci il… Azərbaycan tarixinə “odlu çərşənbə” kimi düşəcək bu təqvim bütün mənalarda məşhur 11 sentyabr hadisələrini xatırladır. Yanan binadan yüksələn qara tüstülər, bina içərisindəki odlar arasında qalan sakinlərin pəncərədən ağ bayraq qaldırıb imdad diləmələri, yanğın söndürən maşınların dəhşət saçan alovu söndürmək səyləri, vertolyotların bina üzərində uçuşları və sairə kimi vizual görüntülər 2001-ci ilin payızında ABŞ-ı sarsan bədbəxt hadisə ilə eyniydi. Amma bu bənzərlik təkcə vizual görüntülərlə məhdudlaşmır, daşıdığı müəmmalarıyla da o məşum olayı yada salır. İnanıram ki, zaman keçdikcə, yanan binanın külləri arasından çıxacaq həmin müəmmalar bir çox mətləblərə işıq tutacaq. Hətta deyərdim ki, indi belə, bəzi məsələlər su üzünə çıxır.\nƏn böyük müəmmalardan biri yanğının baş verməsi səbəbiylə bağlıdır. Azərbaycan rəsmiləri binanı bəzəyən penoplastın oda davamsızlığının yanğına yol açdığını bildirsələr də, fikrimizcə, bu amil hadisənin yeganə səbəbi deyil. İstər yanğının bu qədər sürətlə yayılması, istərsə də bir müddət əvvəl başqa bir bənzər hadisənin yaşanması, açıq təbirlə desək, təxribat versiyasını ağla gətirir. Əks halda, öz-özünə alışan bu qədər təhlükəli maddənin üzlük kimi istehsal olunması və gözəllik xərtinə binalara quraşdırılması əsla anlaşılan deyil. İki binanın, sözləşmişlər kimi, qısa müddət ərzində cayır-cayır yanması da həmçinin.\nMaraqlıdır ki, rəsmilərimiz də bu versiyanı istisna etmirlər. Hadisəylə bağlı Bakı meri Hacıbala Abutalıbovun dilə gətirdiyi aşağıdakı fikirlər bu mənada olduqca diqqətə şayandır: “…Yaxınlıqdakı binalarda yanğın olmayıb. Ona görə də bunun təxribat xarakterli ola biləcəyi ehtimal olunur”.\nBakı merinin bu qədər açıq şəkildə təxribat ehtimalını gündəmə gətirməsi heç də təsadüfə oxşamır və bəzi nüanslar onun şübhələrini dəstəkləyir.\nYəqin razılaşarsınız ki, faciənin baş vermə zamanı olduqca mühüm proseslərin getdiyi ərəfəyə təsadüf edir. Azərbaycan hazırda Avropa Oyunlarına və paytaxta gələcək xarici qonaqları qarşılamağa hazırlaşır. Əslində, binaları bəzəyən həmin penoplastlar da qonaqlara xoş gəlsin deyə, yürüdülən “altı təzək, üstü bəzək” arxitektura siyasətinin tərkib hissəsiydi. Məqsəd binalarda yaşayan əhalinin gerçək iqtisadi durumunu yad gözlərdən uzaq tutmaq, dosta, düşmənə özümüzü “tox” göstərmək idi. Qısa müddət ərzində bir-birinin ardınca iki binanın (ilk bina 11 apreldə yanıb) “tüstüsünün başından çıxması” isə, faktiki olaraq, hökuməti çətin vəziyyətə qoydu. Hökumət indi göz oxşayan bu süni “mərmər”ləri ya sökməli – beləcə, ölkənin gerçək iqtisadi simasını gözlər önünə sərməli, ya da vətəndaşların o gözəl binalarda yanmasına laqeyd qalmalıdır.\nİkinci versiya “birdən bənzər yanğınlar məlum beynəlxalq tədbirlər sırasında baş verərsə…” ehtimalını ağla gətirdiyindən, hakimiyyəti, istəməsə də o penoplastları sökməyə məcbur edə və Azərbaycan heç üstü belə suvanmayan çılpaq binalarıyla Avropa Oyunlarına təşrif buyuranları qarşılaya bilər…\nHökumət nümayəndələrinin təhlükəli plastik üzlüklər barədə ciddi-ciddi düşündükləri və konkret qərar verməkdə hələ çətinlik çəkdikləri də rəsmi açıqlamalardan və görülən bəzi tədbirlərdən aydın sezilir. Təsadüfi deyil ki, rəsmilərimiz idman komplekslərinə yaxın 140-dan artıq binanın ciddi nəzarətə götürüldüyünü etiraf edir və bəzi yerlərdə artıq penoplast üzlüklərin söküntüsünə başlayıb. Məlumatlara görə, xüsusi labaratoriyalarda həmin üzlüklərin odadavamlılığı yenidən yoxlanılacaq və əldə olunan nəticəyə əsasən, onların sökülüb-sökülməyəcəyinə qərar veriləcək.\nYanğın hadisəsinin bəzi oliqarxlara qarşı açılan savaşla eyni zamana düşməsi də bir başqa versiyaya yol açır. Mümkündür ki, bu savaşdan narahat olan qüvvələrə diqqətləri başqa yerə çəkmək və hədəfdən yayınmaq üçün bu cür faciələr lazım idi. Əlimizdə iddiamızı təsdiqləyən kifayət qədər məlumat olmadığından, bu ehtimalı nə təsdiq, nə qə təkzib edə bilərik. ümidvarıq ki, Azərbaycan hüquq-mühafizə orqanları istintaq zamanı həmin ehtimalı da gözdən qaçırmayacaq və yanğının əsl səbəbini araşdırıb tapacaq.\nHələlik isə tədqiqat üçün ilkin bazis olacaq bu sualdan başqa, ortada heç nə yoxdur: “Əcəba, yanğın kimə sərf edirdi?”\nEtiraf edək ki, bu faciəvi hadisə dövlət əmlakını mənimsəməklə suçlanan oliqarxların işinə daha çox yaradı. Nəticədə, dövlətin yoxa çıxmış milyardlarla dollarının hesabı sorulan iş adamlarının məsələsinə ictimai diqqət azaldıldı və problem ikinci dərəcəli mövzuya çevrildi.\nXeyli insan ölümüylə nəticələnən yanğının hakimiyyət tərəfindən offşor zonalarda toplanan milli kapitalı Azərbaycana qaytarmaq istəməsi xəbərinin ortaya çıxdığı vaxtdan bir gün sonra baş verməsi, bəlkə də, “odlu çərşənbə”nin müəmmalarından daha biridir. Xəbərlərə inansaq, siyasi iradə sahibləri son zamanlar kapital aministisiyası hazırlamaq və bəzi tədbirlər həyata keçirməklə oliqarxların xaricdə yığdıqları maliyyəni ölkəyə gətirməyə çalışırdı. Sözsüz ki, ölkədə yaradılan investisiya mühiti nə qədər münbit olursa-olsun, offşor zonaların rahatlığına öyrəşən oliqarxlar üçün elə də əlverişli deyil. Azərbaycanda dövlət sifarişləri aldıqları halda, vergi ödəmədikləri offşor zonaların qeydiyyatında görünmək onlara əlavə xərclərdən azad olmaq imkanı verir. Belə olan təqdirdə, ağrımayan başlarına duz bağlamaq da kimsəyə sərf etmir. öz himayədarlarının “alicənablığına” söykənərək qaz vurub qazan dolduran bu pul hərislərinə yönələn siyasi təzyiqləri “odlu çərşənbə” hadisəsilə neytrallaşdırmaq olardı və bu da baş verdi.\nBinaları penoplast üzlüklərlə bəzəyən “Global Construction” şirkətinin offşor zonayla əlaqəli olması da bu ehtimalı gücləndirir. Mediada yayılan məlumatlara görə, “Global Construction” 2001-ci ildə Panamada qeydiyyatda alınan “Oceanstream İNC” adlı offşor şirkətın tərkibində yaradılıb. Onun sahibi azərbaycanlı iş adamı Xaqani Bəşirovun Lüksemburq-Azərbaycan Mədəniyyət cəmiyyətinin yaradıcısı olduğu deyilsə də, uzun müddətdir ki, onu “gördüm” deyən olmayıb. Hər halda Diasporla İş üzrə Dövlət Komitəsinin rəhbəri Nazim İbrahimovun mətbuata verdiyi aşağıdakı açıqlamalardan belə anlaşılır: “Uzun müddətdir ki, həmin cəmiyyətin sədri bizimlə əlaqə saxlamır. çünki ya yerini, ya da telefon nömrəsini dəyişib. Bizim hazırda bu təşkilatın hansı ölkədə fəaliyyət gö\nstərməsindən məlumatımız yoxdur. Bütövlükdə cəmiyyətin sədri və fəaliyyətindən xəbərsizik”.\nHazırda binada baş verən yanğının məsuliyyətlisi kimi, Miryusif Mahmudov adlı adam saxlanılsa da, mətbuata yansıyan məlumatlardan belə aydın olur ki, əsl səbəbkar ortada yoxdur. Bu fakt hadisənin təxribat olduğu və xaricdən idarə edildiyi ehtimalını daha da gücləndirir. Yeri gəlmişkən, qeyd etmək yerinə düşərdi ki, “ərəb baharı” hadisələri zamanı da bu cür ev yanğınları metodlarından istifadə olunub. Xüsusilə Liviyada yandırılan evlər ictimai asayişi pozub və ölkəsini dəmir əllərində tutan Müəmmar Qəddafi rejimi belə, bu təxribatlar qarşısında aciz qalıb.\nƏgər Bakı meri Hacıbala Abutalıbovun şübhələri doğrudursa, Azərbaycan hakimiyyəti bu cür sürprizlərə hazır olmalı, sayıqlığı əldən verməməlidir. Mümkündür ki, qısa müddət ərzində baş verən bu yanğın hadisələri ölkəmizin təhlükəsizlik testi olsun və ictimai narazılıq yaratmaq üçün bu penoplast “minaları” hələ bir neçə il öncədən binalara döşənsin.\nBütün hallarda Lüksemburq kimi eniylə uzunu kiçik şəhərdən fərqlənməyən ölkədə Xaqani Bəşirov adlı iş adamının “it-bata düşməsi” yaxşı əlamətdən xəbər vermir.


İstənilməyən doğrular » wWw.Qadinlar.Biz ~ Qadınlar Bir Incidir! Populyar Qadın Saytı\nSəs ver: Nəsildən-nəsilə keçən yalvarışlar,günü-gündən artır. Qəribə şəhərin,uzaq görünən sankiləri,heçdə səmimi deyillər.Səbəbi sadə,dərdləri tükənməz bir şəhərin içindən üzüb getmək,digər sərhədlərə toxunmaq və geriyə baxarkən gözlərini yummaq...Gedən bir insanı geri qaytarmaq üçün oxunan yoxsul laylaların,bəstəsi bizəmi məxsus?!\nƏslində uşaqlıq illərində "Böyüyəndə nə olacaqsan?" sualına verəcəyin cavabdan çox şey aslı idi .... Böyüklərin o sualı "niyə saxta təbəssümlərin çöhrəsində" cavab verdiklərini indi anladım. Bəlkədə məcburiyyətdən irəli gəldi bu suallar. Bəlkə onlarada eyni sualı,eyni üzdə,eyni baxışlarda soruşmuşlar vaxtı ilə.... -"Əslində böyümək heçdə pis bir şey deyil,sadəcə kim olduğunu anlayırsan". - Süleyman Əliyev NoName


Neftçalada Xocalı soyqırımına həsr olunmuş ümumrayon tədbiri keçirildi - Xəbərlər - NEFTÇALA RAYON Icra Hakimiyyəti\nNeftçalada Xocalı soyqırımına həsr olunmuş ümumrayon tədbiri keçirildi\nXocalı soyqırımının 27-ci ildönümü Neftçala rayonunda da dərin hüznlə qeyd olunub, şəhidlərin xatirəsi anılıb.\nNeftçalada Xocalı soyqırımı ilə bağlı keçirilən anım mərasimi şəhərin mərkəzi meydanında faciə qurbanlarının xatirəsinə ucaldılan abidənin önündən başlanıb. Rayonun yüzlərlə sakini, icra strukturlarının rəhbərləri abidə önünə gül dəstələri düzərək, şəhid xocalılıların xatirəsinə ehtiramlarını bildiriblər.\nBu dəhşətli hadisədən 27 il ötsə də, xalqımızın Xocalı yarası hələ də sızıldayır. Qətliamın qurbanlarının xatirəsini ehtiramla yad edən neftçalalılar təəssüf hissi ilə bildiriblər ki, dünya təkcə Azərbaycan xalqına qarşı deyil, bütövlükdə bəşəriyyətə qarşı yönəlmiş cinayətə hələ də lazımi reaksiya vermir və bu səbəbdən insanlıq tarixində yeni-yeni faciələr yaşanır.\nSonra rayondakı Heydər Əliyev Mərkəzində məktəblilərin Xocalı qətliamına həsr etdikləri rəsm əsərlərinə baxış olub. Özfəaliyyət kollektivlərinin təqdim etdiyi "Xocalı harayı" adlı ədəbi-bədii kompozisiya mərasim iştirakçılarını bir daha o ağır günlərə qaytarıb.


Miri Yusuf - Hayatim (2021) YUKLE.mp3 - Yenni Music | Mahnı Yükle\nMiri yusif Heyatim bu telas nedi yukle boxca Mir Yusuf - Hayatim 2021(YUKLE) boxca Mir Yusif - Hayatim 2021(YUKLE) boxca Miri Yusif - Hayatim 2021(YUKLE) boxca Miri Yusuf - Hayatim 2021(YUKLE) boxca Miri Yusif - Heyatim 2021(YUKLE) boxca\nMiri Yusuf - Hayatim (2021) YUKLE.mp3 kimi mahnıları YenniMusic.com minlərlə istifadəçiyə tam sürətlə mp3 yükləmə xidməti təqdim edir və istifadəçilərindən yüklədikləri musiqi üçün heç bir ödəniş tələb etmir. Miri Yusuf - Hayatim (2021) YUKLE.mp3 və digər musiqilər insanlar üçün gündəlik həyata çevrildi saytımız Miri Yusuf - Hayatim (2021) YUKLE.mp3 mp3 yükləmək üçün ideal seçimdir. Bu formatı musiqi yükləyərək pleyerinizdə istifadə edə bilərsiniz. Mobil mp3 yükləmə, smartfonlarımız istifadə olunmağa başladıqdan bəri davam edir. Miri Yusuf - Hayatim (2021) YUKLE.mp3 yükləmə bu şəkildə ən asan hala gəldi. Musiqi yükləmək artıq ruhun qidasıdır. Pulsuz mp3 yükləyərək daha çox xoşbəxt ola bilərsiniz. Tubidy axtarışlarını saytımızda da tapa bilərsiniz. Youtube mp3 yükləmə rahatlığı ilə hər yaşdan insanlara müraciət edirik.Musiqi siyahısını hər kəsin istəyinə görə sıralayırıq, Miri Yusuf - Hayatim (2021) YUKLE.mp3 mp3 yükləməyi asanlaşdırırıq. Mp3 Yukle\nMiri Yusuf - Hayatim (2021) YUKLE.mp3 Mp3 Yukle\nİndi internetdən mp3 yukle'mek daha asandır. Miri Yusuf - Hayatim (2021) YUKLE.mp3 mp3 faylın yükləmək üçün bizim sayt çox idealdı. Belə ki, Miri Yusuf - Hayatim (2021) YUKLE.mp3 Mp3 Yukle deyərək Google'da axtarsanız bizim sayt sizin üçün ən uyğunu olacaq. Bizim sistem Spotify YouTube Dezer və.s dünyaca məhşur mp3 saytlarından mahnıları özündə cəmləşdirir.\nMiri Yusuf - Hayatim (2021) YUKLE.mp3 boxca\nMiri Yusuf - Hayatim (2021) YUKLE.mp3 boxca kimi bir çox mp3 ən yeni mahnılar bizim sayta istifadəçilər tərəfindən yüklənir. İstifadəçilər mahnılar, mp3 lər yukle yərək öz dinləyicilərini artırır. Siz də bizim saytdan boxca kimi istifadə edib öz mp3 lərinizi yukle yə bilərsiniz.\nMiri Yusuf - Hayatim (2021) YUKLE.mp3 2020\nQeydiyyatı olmadan Miri Yusuf - Hayatim (2021) YUKLE.mp3 2020 mp3 adlı musiqini dinləyin və yükləyin. Ən son mp3 mahnılar saytımızda mövcuddur və sayt davamlı olaraq yenilənir. 2020 nin ən son mahnıların Yenni Music saytından yükləyin. Minlərlə mahnı içindən öz zövqünüzə uyğun olanları playlistə əlavə edərək yükləyə bilərsiniz.\nmp3 yukle düyməsinə klikləməniz mahnını telefonunuza yükləmək üçün kifayətdir. Bundan əlavə, Miri Yusuf - Hayatim (2021) YUKLE.mp3 parçasın öz playlistinizə əlavə edə, və yaxud öz şərh və fikirlərinizi bildirə bilərsiniz. Bunun üçün saytda qeydiyyatdan keçməlisiniz.\nAzerbaijan Qarabağ Trap (YUKLE)\nNur Ceferli - Lazim Deyilsen (YUKLE)\nMiri yusif Heyatim bu telas nedi yukle boxca\nMir Yusuf - Hayatim 2021(YUKLE) boxca\nMir Yusif - Hayatim 2021(YUKLE) boxca\nMiri Yusif - Hayatim 2021(YUKLE) boxca\nMiri Yusuf - Hayatim 2021(YUKLE) boxca\nMiri Yusif - Heyatim 2021(YUKLE) boxca\nMir Yusif - Heyatim 2021(YUKLE) boxca